Emakume Master Cupeko Lau eta erdikoak zabalik du izen ematea | EHK\nLABORAL KUTXA Emakume Master Cupeko Lau eta erdikoak zabalik du izen emate epea\nArazoak arazo eta murriztapenak murriztapen, LABORAL KUTXA EMAKUME MASTER Cupek aurrera egiten jarraitzeko asmo irmoa du eta Plazandreak-Udako Torneoaren arrakastaren ondoren, urteko hirugarren txapelketa martxan da, Lau eta Erdikorako izen ematea irekita. Beti bezala, lehiaketa erabat irekia izango da, hau da, parte hartu nahi duten emakume guztiek erabat zabalik dituzte txapelketako ateak eta horretarako www.emakumemastercup.eus atarira jo beharko dute. Animatzen diren emakume pilotari guztiek izena eman dezakete datorren urriaren 4ra arte.\nAzken edizioetan bezala, pilotari bakoitzak erabakiko du pilota mistoarekin edo pilota goxuarekin jokatu nahi duen. Aurtengo partidak non jokatuko diren zehaztea falta den arren, egutegia finkatuta dago eta finalerdiak abenduaren 6an jokatuko dira eta finala abenduaren 20an, printzipioz gizonezko profesionalen finalaren egun berean.\nIaz, Miriam Arrillaga izan zen Lau eta Erdiko txapela jantzi zuena pilota mistoarekin –jokatzen zen lehen aldian finalean Miren Larrarteri irabazita– eta Leire Etxaniz izan zen garailea pilota goxoarekin –finalean Patri Espinar menderatu zuen–.\nEmakume Master Cup Lau eta erdiko txapelketa\nTxapelketaren kirol espezialitatea\nEskuz banakako modalitatean burutuko da proba, eta bi kategoria egongo dira: PILOTA MISTOA eta PILOTA GOXUA.\nSailkapen fasea: Urriak 23 eta 24\nFinalerdiak: Abenduak 6\nFinala: Abenduak 20\nIzena emateko epea Irailaren 14tik Urtarrilaren 4ra arte zabalik egongo da.


Arabako Aramaion, Ibarra izeneko herrian, kezka gorria sortu zitzaien 1122, urtean. Aramaiok Iparraldera Anboto dauka eta honek bi aldetara, Urkiola eta Udala mendiak. Urtebete lehenago Samuel izeneko hebrear misteriotsu bat etorri zen Ibarrara. Bizar zuri eta bularra estaltzeraino luze zeraman. Janzkera, berriz, buru gaineko txano txiki biribil bat eta tunika distiratsua baino ez.\nArratsaldeetan Goiko-errotako iturrira joaten zen, eta handik Anbotori so pasatzen zituen orduak. Pergamino batean egiten zituen marrazkiak ikusita jendeak sorgin-jauregi bat egiten ari zirela pentsatzen zuen, bertan, ez baitzen langilerik ikusten. Jendea dorre misteriotsuaz hitz egiten hasi zen.\nHalako baten hebrearra desagertu egin zen eta dorrea han zegoen. Gauez, eguzkia sartu orduko, dorre barruan argiak pizten ziren eta bertatik dozena erdi bat zaldizko ateratzen ziren trostan. Zaldiak arrapaladan joan arren isiltasuna erabatekoa izaten zen, zaldiek ez baitzuten lurra ukitzen.\nIbarrako herritarrak kezkaturik eta dorre misteriotsuan zer gertatzen zen jakin-minez, lau gazte ausart bertara bidaltzea erabaki zuten. Gauerokoa errepikatu zen, eta lau gazteak segundo batzuez elkarri begira egon ondoren, dorreko sarrerarantz abiatu ziren. Hango argitasunari jarraituz, gela handi batera iritsi ziren. Han, lurrari josita bezala geratu ziren harriduraz eta beldurrez. Harrituta, gelaren erdian, zutik, neska gazte eder bat zegoelako, oinutsik eta burutik oinetarainoko tunikaz jantzia. Beldurtuak gela osoa argiztatzen zuen argi zuri batek inguratzen zuelako gaztea.\nLau gazteak lasterka ihes egitera zihoazen, baina neskaren ahotsak geldiarazi zituen:\n-Itxoin! Ez zaitezte joan! Muntxaraz dorreko Mariurraka naiz. Orain duela berrehun urte nire anaia Ibon hil nuen eta, horregatik, ez hiltzera kondenatua nago. Arren! Lagun iezadazue!\nNeskaren tristeziarekin hunkiturik, nola lagun zezaketen galdetu zioten.\n-Ni naiz gauerdian hemendik atera diren izpirituen argia. Argizta ezazue dorrea! Su handi bat egin behar duzue hemen bertan, nire argitasuna baino handiago duena izan behar du, baina... egizue azkar! Bestela "Beraiek" itzuliko dira eta akabo zarete zuek... eta baita ni ere.\nLau gazteek su handia egin zuten gelaren erdi erdian. Minutu gutxi barru, garrak sabairaino iristen ziren. Neskak irribarre egin zien eta desagertzen hasi zen hau esaten zuen bitartean:\n-Eskerrik asko, lagunok, eskerrik asko! Orain har dezaket atseden betiko.\nEguna urratzen hasi zen eta lau ibarratarrek zelaiaren erdian ikusi zuten beren burua.\nDorrea desagertua zen. Sua bakarrik ikusten zen.\nUrteak joan dira eta Ibarrako biztanleek geroztik ez dituzte ikusi halako beldurra eman zien fantasma haiek.


Begoña Altuna Diaz: "Batzuetan nire burua imajinatzen dut robot batekin euskaraz, hitz egin eta ulertu" — Unibertsitatea.Net\nHemen zaude: Hasiera › Ziztu bizian › Begoña Altuna Diaz: "Batzuetan nire burua imajinatzen dut robot batekin euskaraz, hitz egin eta ulertu"\n2017/11/08 - unibertsitatea.net\nBigarrenez jaso duzu saria IkerGazten. Zer esan nahi du zuretzat horrek? Zer nolako esperientzia izan da?\nEz naiz bereziki perfekzionista, baina lan bakoitzari merezi duen maila ematea gustatzen zait. Lan txukunek lasaitasuna ematen didate. Aurreko saria ez nuen inondik inora espero eta sorpresa polita izan zen; poztekoa da norberaren lana aintzat hartzen dela ikustea. Bigarren honetan, ordea, irabaztera joan nintzen. Nire buruari jarritako erronka izan zen gehien bat; irabazi edo galdu, nire onena ematea gustuko dut. Gainera IkerGazte bereziki maite dut eta horrek gehiago ahalegintzera animatu ninduen.\n3 minutu nituen nire lana “saltzeko” eta oinarriek argi zioten ez zela euskarri teknologikorik izango, beraz, bide berritzaileak bilatu behar izan nituen arlo akademikoan horrelako aurkezpenak ez baitira ohikoak. Ariketa polita izan zen 3 minutuko aurkezpena prestatzea bai eta baliatu nituen kartulina handi horiek antolatu eta moldatzea. Hizkuntzaren Prozesamendua nahiko gai arrotza da arlotik kanpo eta ideiak argi azaltzea izan zen nire helburu nagusia.\nEz dut uste soilik adinarekin edo lan-esperientziarekin harremana duen gauza bat denik. Ikergaztearen ezaugarri nagusia bide berriak esploratzeko interesa dela esango nuke. Norberaren lana, bai, baina beti ikas daiteke beste edonorengandik zerbait. IkerGazte kongresuak hein handi batean hori naturalki gertatzea ahalbidetzen du, adibidez, otorduetan zure ondokoari bere ikerketa zertan datzan galdetzean. Baten bat zur eta lur utzi dut disruptore endokrinoak zer diren dakidalako!\nEz da aurten jaso duzun sari bakarra izan\nEz. SEPLNko (Espainiako Hizkuntza Naturalaren Tratamendurako Elkartea) artikulurik onenaren saria ere irabazi dut. Berriro ere, maitasun handiz landutako artikulua bidali genuen eta gustura egindako lana aintzat hartu dute.\nZerk eraman zaitu hizkuntzaren azterketa eta prozesamenduaren arloan ikertzera?\nEuskal Filologian hasi nintzenean irakasle edo liburuzain izan gintezkeela esan ziguten eta urteak eta ikasgaiak aurrera joan ahala nire ikaskideak euskalkiekin, literaturarekin eta soziolinguistikarekin liluratuta ikusten nituen. Niri ere gustatzen zitzaizkidan, baina gauza egonkortzat hartzen nituen. Manchesterren, ordea, “Introduction to Computational Linguistics” ikasgaia hartu nuen susmoa nuelako nire benetako interesak hortik zihoazela. Bete-betean asmatu nuen, txundituta uzten ninduten etorkizuneko tresnak (itzultzaile automatikoak, hizkuntzaren ekoizpen automatikoa...) sortzeko balio zuten baliabide horiek. Batzuetan nire burua imajinatzen dut robot batekin euskaraz, hitz egin eta ulertu, eta hori hizkuntzaren prozesamenduaren bidez baino ez dugu lortuko.\nEuskaraz ezeztapena nola gauzatzen den aztertu duzue eta euskarazko ezeztapen-informazioa kodetzeko eskema moldatu. Zein helbururekin?\nNire ikerketa-ildo nagusia denbora-informazioaren azterketa eta tratamendua da. Hau da, testuetan zer gertatzen den eta noiz gertatzen den aztertzen dut. Zer gertatzen den eta zer ez den gertatzen erabakitzeko ezeztapena aztertzea nahitaezkoa da, izan ere, ezezka agertzen den gertaera ez da gertatu edo ez da gertatuko. Ondorioz, euskaraz ezeztapena nola gauzatzen zen eta testuko zein elementuren gainean zuen eragina aztertu genuen eta informazio hori era normalizatuan adierazi genuen.\nEzeztapenaren inguruan hartutako erabakiak ebaluatzeko, corpus bat eskuz etiketatu duzue. Zeintzuk dira ateratako ondorioak?\nOndoriorik nabarmenena euskarazko ezeztapena identifikatzea nahiko erraza dela da. Etiketatzaileak nahiko ados egon ginen ezeztapena identifikatzean. Izan ere, euskaraz ezeztapen bakarra dugu perpausean (ez, ezin). Gaztelaniaz, ordea, bi ezeztapen agertu ohi dira perpausetan “NO he traído NINGÚN libro” eta horrek zailtasun gehiago du ezeztapena zein den erabakitzean. Ezeztapenak zeri eragiten dion, ordea, zailagoa da erabakitzen, bai euskaraz bai inguruko hizkuntzetan. Adibidez, “Mikel ez da autoz etorri” perpausean ez dakigu Mikel izan den etorri dena, etorri den ala ez edo etorri bai, baina bizikletaz etorri den. Kontu horrek hainbat eztabaida sortu ditu ezeztapenari buruz ikertzen ari diren hizkuntzalarien artean eta askotan norbere ikuspegiaren araberako erantzun guztiak balekoak dira. Ordenagailuek, ordea, guztiz objektiboak diren irizpideak behar dituzte eta horiek erabakitzen saiatzen gara.\nEtiketak: hizkuntza naturalaren prozesamendua ikertzaileei_elkarrizketa Hizkuntzalaritza emakumea_ikertzailea Ikertzaileei_elkarrizketa elkarrizketa


%30eko deskontuekin erosteko bonu-kanpaina hasiko da eguaztenean - etakitto.eus\n%30eko deskontuekin erosteko bonu-kanpaina hasiko da eguaztenean\nETA KITTO 2020, Mai 07\nEibar Merkataritza Gune Irekiaren eskutik, herriko ehun establezimendu inguruan %30eko deskontuarekin erosketak egiteko kanpaina abiatuko dute datorren astean. Eguaztenean hasiko da erosketa-txartelen salmenta: bezeroek 35 euro ordainduko dituzte eta, trukean, berriz, 50 euro gastatzeko bonua (25 euroko bi txartel bihurtzeko aukerarekin) jasoko dute. Beste berritasunik ere badago: bonuak internet bidez erosteko aukera egongo da, http://nikeibarrenerostendot.eus/ helbidean. Bestalde, oraingo honetan alarma-egoera dela eta itxita egon diren edo normaltasunez lan egiteko aukerarik izan ez duten establezimenduek hartuko dute parte kanpainan.\nErosketa bonuak hilaren 13tik 23ra bitartean egongo dira salgai, EMGIren bulegoan (Untzaga, 7) zein interneten. Bulegoan erosteko 09:30etik 12:30era joan beharko da (lehen ordubetean 65 urtetik gorakoek izango dute lehentasuna) eta, ahal izanez gero, txartelarekin ordaintzeko eskatu dute. Eta interneten erosiz gero, ordainagiriarekin joan beharko da bulegora, bonua jasotzera (12:30etik 13:30era).\n« Kanpoko igerilekua zabaltzearen inguruko erabakirik ez dela hartu argitu du Patronatuak Kritika ugari jaso ditu ikasturte amaierarako Jaurlaritzak aurkeztu duen hezkuntza planak »


Larunbateko kantu-jiran Usurbil eta Zarautzeko kantari eta txistulariek parte hartuko dute | Usurbildarrak aurrera\n← Zubietarrek larunbatean GuraSOSek Donostian deitu duen manifestazioarekin bat egin dute\nAzaroaren 27an XVIII. Erle Eguna ospatuko da Usurbilen →\nLarunbateko kantu-jiran Usurbil eta Zarautzeko kantari eta txistulariek parte hartuko dute\nPosted on 2016/11/25 | Utzi iruzkina\nUsurbilgo Kantu Taldeak larunbaterako kantu-jira berezia antolatu du. Imanol Urbieta musikari zarauztarra omentzeko kantu-jira izango da eta bere abestiak kantatuko dituzte. Antolatzaileek ekitaldia jendetsua izango dela adierazu dute, bi herri batuko dituelako omenaldiak; Usurbil eta Zarautzeko kantuzale eta txistulariak. Kantu-jira arratsaldeko 19:00etan hasiko da, Mikel Laboa plazatik abiatuta.\nKontxi Aizarna Imanol Urbietaren emaztea ere bertan izango da. Bi herrietako lana, Jaione Eskudero Udarregi Ikastolako musika irakaslea ari da bideratzen. Kantu Taldeak larunbateko ekimenean parte hartzeko gonbidapena luzatu die herritarrei: “Kantu asko daude. Ikastolan ere landu ditugun lanak ere bai. Animatzen ditugu ikastolako umeak ere gurekin elkartzera. Abestera etortzeko lotsarik ez izan. Ez geratu gogoz”.\nKantu-jirarako kantu liburuxka berriak eskuragarri Noaua! Kultur Elkartean, 5 euroren truke.\nKantu Taldearen entseguak, asteartero 18:30-19:30 artean Udarregi Ikastolako kantu gelan.


Ostiralean, Alaves-Eibar | EHK\nby 14kirola | 2020/02/04\nAlaves-Eibar ostiralean jokatuko da, otsailak 7, gaueko 21:00etan. Aurretik larunbatean jokatzeko zen, baina Espainiako Kopa lehiaketarekin egokitu beharrak eragin zuen aurreratzea.\n🗓 Aste berezia, 𝗗𝗘𝗥𝗕𝗜 astea💪 pic.twitter.com/fFCKx9r6QD\n— Deportivo Alavés (@Alaves_eus) February 3, 2020\nIV. Euskal Herria Txapela 2019/20 edizioaren hamaikagarren partida izango da, bigarren bueltako lehena, alegia. Talde bien arteko lehen bueltako partida Eibar 0-2 Alaves emaitzarekin amaitu zen Ipuruan, Joseluren bi golekin.\nHamar partida jokatuta, hau da, lehen buelta amaituta, sailkapenari begiratu bat ematea komeni da, gauzak zelan dagozen ikusteko.\nAthletic, buruan, lehen bueltako lau partidak jokatuta, hamar punturekin. Bigarrenari, Realari, puntu bat ateratzen dio. Biak ala biak bigarren bueltari goiko lekuetatik begiratuko diote bigarren buelta amaitzean lehen bi postuetan jarraitzeko asmoarekin beti ere, hau da, IV. Euskal Herria Txapelaren finala jokatu ahal izateko. Asmo berarekin ibiliko da hirugarrena, Osasuna, Athleticetik sei puntura badago ere, baina oraindik bigarren buelta osoa falta da.\nAlaves eta Eibar dira hain zuzen azken postuetan, eta otsailaren 7ko partidarekin hasiera emango diote bigarren bueltari. Argi piska bat emango dio honen emaitzak aurrera begira. Izan ere, biak daude puntuak eskuratzeko beharrean, gora egingo badute. Alavesek orain arte jokatutako lau partidetatik Eibarri irabazitako puntuak besterik ez du zakuan, eta Eibarren kontra du oraingo partida.. Eibarren kasuan, okerrago, bi puntu bakarrik dituelako. Une honetan sailakpeneko azken lekuan dago III. Euskal Herria Txapelako irabazlea, eta aukera izango du Mendizorrotzan, lehen bueltako Eibar 0-2 Alaves emaitzari buelta eman eta sailkapenean gora egiteko.\nIV. Euskal Herria Txapela 2019/2020 edizio honen hurrengo partida, hamabigarren jardunaldia, alegia, igandean bertan jokatuko da, otsailak 9, Reala eta Athleticen artean, hau da, Alaves–Eibar partidaren asteburu berean. Anoetan jokatuko da, 14:00etan.


ZUGATZ AZPIAN MILLA ERRIAL\nGabiria'n bizi ziran senar-emazte batzuek oso zintzoak eta piñak. Piña esan oi diote Gipuzkoa'n zorrik egiñ nai ez duten pertsoneri, eta al duen moduan, xur-xur pasa ta gutxi edo geyo dirua aurreratzen dakiteneri.\nGabiri'ko gizon zintzo au arotza zan, da Miel Antan zuan izena.\nOraiñ eun urte edo, ez zan Gipuzkoa'ko Aurresti'kutx edo erderaz Caja de Ahorros izena duan orrelako lekurik dirua gordetzeko, eta bakoitzakbere etxian gordetzen zituan diruak: galtzeta zar batean edo burnizko lapiko zar batean ganbarako edo ukolluko abe baten azpian edo orrelako sokondoren batean.\nGabiri'n lapur zaratak zabaldu ziran: Onelako lekutan lapurrak sartu zirala, beste leku batean lapurrak gizon bati beya salduta zeuzkarren diru guztiak kendu zizkiotela, eta abat, eta abar.\nMiel Anton bildurtu zan eta andreari ere esan gabe, etxean zeuzkan milla errealak baratzako pikupean lurperatu zituan. Baratza, etxean atzekaldean zegoan, eta piko-zugatza etxeko ormaren ondoan. Miel Anton'ek, ustez, iñork igerri gabe egiñ zuan lurperatze au; baña gutxien uste zuan batek ikusi zuan. Bere etxetik urre xamar bizi zan andre erdi sorgiñ batek. Onek senarrari esan zion, eta gau artan bertan Miel Anton'enean danak lo zeudela juan eta milla errialak ostu zizkion. Bi egunetik beiñ edo juaten zan Miel Anton pikoari begiratzera, eta beriala igerri zuan berak utzita bezela ez zegoala. Atxurra artuta juan zan eta Ai! ura naigabea! Lapiko zarra utsik eta milla errialak palta!\nBere estuasunean, andreari esan zion: —Ai ene, Jabiela Iñasi; gureak egindu! Oraintxe galduak gera betiko.\n—Zer dezu, gizon? Zer esaten didazu?\n—Ai ene bada! Gure galdua! —zion berriro Miel Anton'ek.\nAlako baten aitortu zion emazteari zer igarotzen zan.\n—Ara —esan zion emazteak—, lepo bat det eta bera aizkoraren azpian ipiñiko nuke gure diruak nork ostu dituan baietz igarri. Beti gure etxe-aldera begira dagoan sorgiñ orrek. Itz oberik ez du orrek merezi ta.


Musika, magia eta zinema, abuztua Bergaran ematen dutenen eskura - Bergara - Goiena.eus\nMusika, magia eta zinema, abuztua Bergaran ematen dutenen eskura\nZuriñe Velez de Mendizabal 2013-07-30 13:00\nKanpora joan barik herrian geratzen direnek zer egin izango dute abuztuan zehar. Askotariko ekintzak antolatu dituzte, musika, magia zein aire zabaleko zinea, kasu.\nAbuztuan herrian geratzen direnek zer egin izango dute. Esaterako, The Back Tracks talde donostiarraren doinuak entzungo dira hilaren 14an Usondon; Cuarteto Adsax laukoteak, berriz, Errekalde parkean emango du saxo kontzertua hilaren 23an. Biak 20:00etan hasiko dira; euria eginez gero, udaletxeko osoko bilkuren aretoan izango dira.\nBestalde, abuztuan magia ikuskizuna ere egongo da Bergaran. Txan magoak hilaren 21ean esango ditu trikimailuak egiteko artxila murtxila! berba magikoak; Errotaldea ilusio eta irudimenaren gune bilakatuko du, 20:00etan hasita.\nBaina gainera, bi erakusketa ere egongo dira bergararren eskura Aroztegin. Unai Azkaraterena –abuztuaren 25era arte– eta Barbara Susanne Stammelerena, abuztuaren 29tik irailaren 15era arte.\nGainera, eta iazko geldialdiaren ondoren, abuztuan bueltan izango da aire zabaleko zinea. San Martin plazan izango dira emanaldiak, martitzenetan, 22:00etan hasita: Basalagunak, Piratas, Bypass eta El lado bueno de las cosas filmak emango dituzte.\nAbuztuan, gainera, hainbat auzotako jaiak ere izango dira: Angiozarkoak (hilak 15), Zabaletamendikoak (hilak 24), Osintxukoak (hilak 30-31) eta San Lorentzokoak (hilak 31).


16:53, 11 maiatza 2018ko berrikusketa\n921 bytes added , Duela 4 urte\n→Pila eta elektrolisiaren arteko desberdintasunak\n13:06, 11 maiatza 2018ko berrikusketa (aldatu)\n16:53, 11 maiatza 2018ko berrikusketa (aldatu) (desegin)\n(→Pila eta elektrolisiaren arteko desberdintasunak)\nPiletan, anodoa polo negatiboa da eta katodo positiboa; baina zelula elektrolitikoetan, berriz, nahiz eta oxidazioa beti anodoan ematen den bi kasuetan, anodoa polo positibotzat jotzen da eta katodoa negatibotzat.\n==== Industrian ====\nMetalak lortzeko horien gatzetatik. Energia iturritzat elektrizitatea erabiltzen da.\n==== Galbanoplastia ====\nObjektu baten gainestalketa beste metal baten geruza finaz (geruza hau metal honen gatzetik dator). Hots, bainu elektrolitikoak. Metal bat beste batez estaltzea (dekoratzeko edo korrosioa ekiditeko).Babestu nahi den elementua estaltzeko erabiliko den metala duen disoluzio batean sartzen da (bainua) eta bera KATODOA izango da (-).\nGalbanoplastiaren adibide bat sardeskaren zilarrestatzea da: katodoan sarkeska jartzen da. Disoluzioan, aldiz, zilar gatza. Horrela zilar ioiak sardeskaren gainean jalkiko direlarik. Iritsiko da momentu bat non ioiak agortu egingo diren, jalkitzen ari baitira metal moduan sardeskaren gainean. Hori ekiditeko, anodo beraza, zilarrezko xafla bat jartzen da, bertako oxidazioaren bidez zilar ioiak etengabe ekoizteko. Disoluzioa hornituz.


Apirilaren 2an bete ziren hamar urte azken krisialdia hasi zela, herrialde aurreratuenak “motelaldi ekonomikoan” murgiltzen hasi zirenean. Gerora, finantza erakunde piloa joan zen hankaz gora eta zenbatetsi da herrialde aberatsek beraien BPGren %50 inguru mobilizatu zituztela ekonomia berpizte aldera. Izan ere, dirutza horiek erabili dira bankuak erreskatatzeko; mailegu bereziak eman zaizkie bankuei dirua izan dezaten maileguak eskaintzeko; eta hori gutxi balitz aktibo kutsakorrak erosteko, eta horretarako banku berriak sortu dituzte. Hots, dirua politikarako erabili zen motelaldiaren lehenengo urteetan, ortodoxia ekonomikoak eskatu bezala, politika fiskal oro saihestu eta.\nGuztiori aplikatu zen, baina sistema ekonomikoa hazkundean oinarrituta baldin badago, sistema kapitalista dagoen bezala, eta hazkunde hori oso apala baldin bada, politika ekonomiko horrek porrot egin duela esan daiteke. Eta hori gertatu zen 2008tik 2010erako tartean. Izan ere, uste zen finantza egonkortasunera heltzen bazen, globalizazio ekonomikoa bermatuko zela: merkatu librea eta inbertsiotarako askatasuna, hori baita neoliberalismoaren aitak, Milton Friedman Chicagoko irakasleak ziurtatzen diguna. Alta, herrialde garatuetako BPG %1,5 ingurukoa izan da, Txinakoa asko apaldu da, eta Errusiak eta Brasilek ez dute egoera hobea izan, hazkunde negatiboak izan baitituzte urte askotan.\nBegi-bistakoa da kapitalismoak erakargarritasun oro galdu duela, hazkundeak bakarrik ez baitu ongizaterik ekartzen, ezta lanpostu duinik sortu ere. Beraz, egoera horrek ekarri du planteamendu berriak azaltzea non erantzukizun oro globalizazioari eta merkatu libreari egozten zaizkien, fenomeno horiek txirotasuna areagotu besterik ez baitute egin\nGardenki ikusi zenez, neoliberalismoak porrot ikusgarria jasan zuen eta ondorioz ahots bat baino gehiagok zioen kapitalismoak lurra jo zuela: Nicolas Sarkozyk berak zioen “kapitalismoa birsortu behar zela” edo kapitalismoarenak egin du, Lawrence Summersek aitortu zuen moduan. Ustekabean zenbait ekonomialari keynesiar bihurtu zen: Financial Times egunkari neoliberaleko zutabegile ospetsu batek, Martin Wolfek, “orain denok keynesiarrak gara” zioen. Neoliberalismoaren itxurazko porrota. Baina ez, oraindik bizirik zegoen, bizitza asko baititu.\nBegi-bistakoa da kapitalismoak erakargarritasun oro galdu duela, hazkundeak bakarrik ez baitu ongizatea ekartzen, ezta lanpostu duina sortu ere. Beraz, egoera horrek ekarri du planteamendu berriak azaltzea non erantzukizun oro globalizazioari eta merkatu libreari egozten zaizkien, fenomeno horiek txirotasuna areagotu besterik ez baitute egin. Hortik isolamendu politikak indartzea eta etorkinekiko neurriak eskatu beharra aldarrikatzea: Donald Trump AEBetan, edo Marine Le Pen, Geert Wilders eta beste hainbate Europar Batasunean.\nAbagune sozio-ekonomiko honetan politika ekonomikoak bi bide har zitzakeen: gizarte gastuen bidez gizarte hobeago batera jotzea, II. Mundu Gerrate ostean gauzatu zen bezala edo eskuinagora biratzea, nazionalismoa indartuz. Eta azken bide honi heldu diote mendebaleko agintari nagusiek, sozialdemokratak barne.\nAbiatu den politikak ondorio larriak ditu Marck Blyth ekonomialari eskoziarrak frogatu digun bezala, Austeridad: Historia de una Idea Peligrosa-n. Izan ere, austeritate politika aplikatu den aldiro, l. Mundu Gerran Alemaniari aplikatu zitzaionean bezala, ondorioz faxismo-nazismoa sustatu zen; gaur egun Europan, Greziatik hasita, ondorio berera iristen ari gara, baita Polonia edo Hungarian ere, ahaztu gabe Alemanian sortzen ari den Alternatiba, edo zer esanik Espainiako egoera tamalgarria.\nKontuz, beraz, austeritate politika iraunkorrak ekar lezakeenarekin. Esaten diguten oparotasuna sortu ordez, txirotasuna, langabezia, marjinazioa eta alde ekonomikoak areagotzea besterik ez du ekarri orain arteko austeritateak. Eta era berean, faxismoari ateak irekitzen ari zaizkio.


SISTEMA ELEKTROTEKNIKO ETA AUTOMATIZATUETAKO GOI-MAILAKO TEKNIKARIA - Elektrizitatea eta elektronika - ELEko Heziketa-zikloak\n1127/2010 Errege Dekretua [30/04/2013]\n222/2011 Dekretua [30/04/2013]\n• Behe tentsioko erregelamendu elektroteknikoaren esparruan, instalazio elektroteknikoak muntatzeko eta mantentzeko lanak kudeatzea eta gainbegiratzea eta proiektuak garatzea. Konpetentziaren beste helburu bat da telekomunikazio-azpiegitura komunen instalazioen mantentze-lanak gainbegiratzea, ezarritako dokumentazio teknikotik, zehaztapenetatik, arauditik eta prozeduretatik abiatuta, funtzionamendua, kalitatea, segurtasuna eta ingurumenaren zaintza ziurtatuta.\n• Instalazioei/sistemei buruzko zehaztapenen txostena egitea, proiektuak edo memoria teknikoak prestatzeko datuak lortu ondoren.\n• Instalazioen tresneriaren eta elementuen ezaugarri teknikoak kalkulatzea, indarrean dagoen araudia eta bezeroaren eskakizunak betetzeko.\n• Instalazioak eta sistemak arauzko zehaztapenen eta jarraibideen arabera konfiguratzea.\n• Dokumentazio teknikoa edo obraren ezaugarriak abiapuntu izanik, instalazioen muntaia eta protokoloak planifikatzea.\n• Obraren muntaia-programatik eta plan orokorretik abiatuta, instalazioen muntaia abian jartzea.\n• Instalazioak muntatzeko prozesuak ikuskatzea, obra-baldintzetara egokitzen diren egiaztatzea eta haien aurrerapena kontrolatzea, enpresaren helburuak betetzeko.\n• Instalazioak mantentzeko prozesuak ikuskatzea, denborak eta emaitzen kalitatea kontrolatuta.\n• Instalazioak zerbitzuan jartzea, eskakizunak betetzen direla ikuskatu, eta kalitate- eta segurtasun-baldintzak ziurtatu ondoren.\n• Profesional honek batik bat zeregin hauetan diharduten enpresetan garatzen du bere jarduera: eraikinen ingurunean xede bereziak dituzten instalazio elektrikoen, sistema domotiko eta immotikoen instalazioaren, eraikinetako telekomunikazio-azpiegituren, behe tentsioko sare elektrikoen eta sistema automatizatuen muntaia eta mantentze-lanak kudeatu eta ikuskatzea.\n• Proiektu elektroteknikoetako teknikaria.\n• Proiektugile elektroteknikoa.\n• Eraikinetarako behe-tentsioko instalazio elektroteknikoen koordinatzaile teknikoa.\n• Tresneria eta instalazio elektroteknikoak eta automatikoak ikuskatu, egiaztatu eta kontrolatzeko teknikaria.\n• Kanpoko argiteria-instalazioak ikuskatzeko teknikaria.\n• Eraikinetarako behe-tentsioko instalatzaileen taldeburua.\n• Behe-tentsioko sare elektrikoetako eta kanpo-argiteriako koordinatzaile teknikoa.\n• Behe-tentsioko banaketa-sare elektrikoetako eta kanpo-argiteriako obren langileburua.\n• Behe-tentsioko banaketa-sare elektrikoetako eta kanpo-argiteriako obren arduraduna.\n• Behe-tentsioko banaketa-sare elektrikoetako eta kanpo-argiteriako instalatzaileen taldeko burua.\n• Banaketa-instalazio elektrikoen eta kanpo-argiteriaren mantentze-lanen kudeatzailea.\n• Behe-tentsioko instalatzaile baimendua. Oinarrizko txartela eta espezialitateak.\n• Telekomunikazio-azpiegitura komunen instalazioetako prozesuak. (165 o.)\n• Instalazio elektrikoetako teknikak eta prozesuak. (198 o.)\n• Instalazio elektrikoen dokumentazio teknikoa. (66 o.)\n• Sistema eta zirkuitu elektrikoak. (165 o.)\n• Instalazio domotiko eta automatikoetako teknikak eta prozesuak. (180 o.)\n• Sare elektrikoen eta transformazio-zentroen garapena. (160 o.)\n• Instalazio domotiko eta automatikoen konfigurazioa. (160 o.)\n• Instalazio elektrikoen konfigurazioa. (198 o.)\n• Instalazio elektrikoak muntatzeko eta mantentzeko kudeaketa. (99 o.)\n• Sistema elektrotekniko eta automatizatuen proiektua (50 o.)


Euskadi Lagunkoia programa Oñatin abian jartzeko eskaera egin dio berriro EAJk gobernu taldeari — Oñatiko udala\nEuskadi Lagunkoia programa Oñatin abian jartzeko eskaera egin dio berriro EAJk gobernu taldeari\nAdin guztietako herritarrentzat Oñati herri bizia eta atsegina bihurtzea da egitasmoaren helburu nagusia\n2015eko hauteskunde programan jaso zuen EAJk Euskadi Lagunkoia programa Oñatin garatzea, eta hala egin dezan proposatu dio berriro EH Bilduko gobernuari. Egitasmoaren xedea, adin guztietako herritarrak gogoan hartuta, baina nagusiki edadeko herritarrak aintzat hartuta, herri atsegina eta lagunkoia eraikitzea.\nOsasunaren Mundu Erakundeak sustatzen duen Adineko pertsonei egokitutako hiriak egitasmoan oinarritzen da Euskadi Lagunkoia ekimena. Asmoa, auzoak eta ingurua hobetzeko adineko herritarren parte-hartzea bultzatzea da, guztion neurri eta beharretara egokitutako herria egin ahal izateko. Egitasmoaren azken helburua, adinekoek bizimodu autonomoa izan dezaten aukera eskaintzea delarik. Euskal Autonomia Erkidegoko 50 herri baino gehiagok ekimenarekin bat egin dutela gogorarazten dute Oñatiko jeltzaleek eta Debagoienean bertan, Aretxabaletak, Eskoriatzak, Antzuolak eta Arrasatek egitasmoaren alde egin dutela azpimarratzen dute.\nEusko Jaurlaritzak sustatzen duen Euskadi Lagunkoia programa, Matia Fundazioaren gidaritzapean gauzatzen dela, eta bi erakundeon arteko lankidetza-hitzarmenaren bitartez finantzatzen dela zehazten dute jeltzaleek prentsara zabaldu duten oharrean. Honenbestez, Oñati programako kide egiteko, Udalak bat egiten duenaren hitzarmena izenpetzea besterik ez litzateke behar argitu du EAJko udal taldeak. Programa adinekoengan edota elkarteengan protagonismoa utzita garatzen baita, jeltzaleen esanetan, beti ere, parte hartze prozesu zabalak sustatuz.\nEgungo gizartean belaunaldien arteko elkarbizitza ohiko bihurtzen ari dela diote jeltzaleek eta zahartze aktiboaren kontzeptua aintzat hartu behar dela azpimarratzen dute. Euskadi Lagunkoia programa herritar guztientzat Oñati herri atsegina eraikitzeko bitarteko egokia dela esanez amaitzen du EAJk egitasmoaren alde prentsara zabaldu duen oharra.


Hego Uribeko berbalagunak: 2013-01\nBERBALAGUN MENDI TALDEA URTE BUKAERA GORBEIAN\nAbenduaren 30ean, berbalagun mendi taldeko hainbat kide, urtea ondo bukatzeko asmoz, Gorbeiara igo ziren. Hotzak asko lagundu ez zuen arren ederto baten ibili ziren eta Bizkaiko tontorrean beste hainbat euskaldunekin solasaldian aritzeko aukera paregabea izan zuten.\nHemen gure mendizale euskaldun maitagarriak.\nGURASOLAGUN "FAMILIAN EUSKARAZ" TAILERRAK\nAbenduan gurasolagunen parte hartzeko izena emandakoekin “familian euskaraz” jolasten ikasteko ikastaroak egin genituen. Adin ezberdineko umeak taldeetan banatu genituen eta ikastaro zoragarri bezain baliagarriak izan genituen Urtxintxa Eskolako gure Ainhoak maitagarriak bideratuta. Umeak poz-pozik aritu ziren jolas dibertigarri horiek gauzaten eta gurasoentzat oso baliagarri suertatu zen beraien seme-alabekin euskaraz aritzeko baliabide horiek jasotzea. Ikastarotxoak eginda irribarrea ahoan eta “kuku” liburuxkak eta Urtxintxa eskolak prestatuta jolasen bildumen cd eta kanten letrak galtzarbean joan ziren etxera.\nEa gure herriko parke eta enparantzetan gurasoak eta seme-alabak euskaraz jolasten eta dibertitzen ikustea lortzen dugu!!!\nPosted by Hego Uribeko berbalagunak at 12:14 PM No comments:\nKORRIKA OMENALDIRA JOATEKO TXARTELAK EROSTEKO AZKEN EGUNA URTARRILAREN 21a IZANGO DA.\nSARRERAREN PREZIOA 10€\nEROSTEKO LEKUA: AEK EUSKALTEGIAN\nGALDAKAOTIK 10:30ean IRTENGO DA AUTOBUSA. BUELTA ?\nIzen-emateak AEKren euskaltegietan (Sarrera 10 euro: jatekoa, sagardoa, kontzertua eta autobusa barne)\nHorregatik guztiagatik, Korrikak omenaldirik beroena eskaini nahi die ikasle guztiei. Beren ahaleginarekin euskaraz bizi ahal izatea ahalbidetzen eta, beraz, elkarbizitzarako aukerak sortzen ari direlako, bihoakie Korrika 18ren eta AEKren omenaldia egun euskalduntzen eta alfabetatzen ari diren ikasle guztiei.\nURTARRILAREN 23an, ASTEAZKENA, 19:00etan.\nBASAURIKO POZOKOETXE KULTUR ETXEAN\n(lanzaderako geltokitik minutu batera)\nGure herriaren etorkizunaren inguruko oso dokumental interesgarria da.\nZertaz doan jakiteko,klikatu hemen http://www.youtube.com/watch?v=i4Sq8eO0ONc\nPosted by Hego Uribeko berbalagunak at 1:11 PM No comments:


Jose Ramon Etxebarria, «Jakin»-en ale berriko protagonista | Kultura | GARA\nJose Ramon Etxebarria, «Jakin»-en ale berriko protagonista\nJose Ramon Etxebarria fisikari, irakasle eta euskaltzalea da “Jakin” aldizkariaren 230. aleko protagonista. “Historia bizia” sailerako elkarrizketatu du Miren Rubio kazetariak eta haren urratsei segika osatu du artikulua: hasi Gernika eta Eibarren bizitako haurtzarotik eta Ingeniaritza ikasketetatik, eta herri mugimenduetan eta politikan izandako parte-hartzeaz mintzatu da Etxebarria. Besteak beste, gogora ekarri ditu zentral nuklearren kontrako borrokak, Salbeko kuartelean Guardia Zibilaren eskuetan jasandako torturak, errege espainolari “Eusko Gudariak” abestu zionekoa edota Herri Batasunan egindako lan politikoa. Baita EHUko irakasleen borroka luzea ere. Urrats horiei begira jardun da Etxebarria: «Prozesu bat da, eta inportanteena segitzea eta egitea da. Ni horretan beti izan naiz baikor porrokatua. Konfiantza osoa dut datozenengan».\nJexux Larrañaga Arriola antropologoak neurozientzien inguruko artikulua osatu du. «‘Neuro’ aurrizkiaren inflazio kulturalaren garaia da egungoa», dio artikuluan Larrañagak, eta, bere hitzetan, zientziaren «egia biribil eta bakarraren» mozorropean aurkezten dira sarri neurozientziei lotutako ekarpen eta irakurketak, eta gizakiaren irudia eta testuingurua erabat murrizten dute, diskurtso zientifistaren pean.\nNobedade bat ere ekarriko du “Jakin”-en ale berriak: Alba Garmendia Filosofian doktoregaiak lekukoa hartu dio Ignazio Aiestarani “Egunen gurpilean” sailean. Alba Garmendia EHUko Filosofia Sailean ari da doktore tesia egiten eta bere ikerketa lerro nagusiak utopia ikerketa eta filosofia politikoa dira.


Bizkaia Boston erdigunera iritsi da, Massachusetts-ko euskal profesionalen partaidetza bilduz ekitaldi eta bileretan\nBizkaia Talent eta Bizkaiko Foru Aldundiaren aurkezpen ekitaldia Bostongo Cafe Venturan martxoaren 9an, Imanol Pradales hizlari\nBizkaiko Foru Aldundia Bizkaitik Massachusettsera bidali den misio bateko liderra izan da unibertsitateekin, zenbait enpresarekin eta Tecnalia zein IK4 zentro teknologikoekin batera. Sustatzaileentzako foroa den Venture Café ezagunean, informazio jardunaldi bat egin da, Bizkaia bera aurkeztu eta enpresa berritzaileen sorrerarako zein talentuaren erakarpenerako dituen politikak jakitera emateko\nBoston, AEB. Bizkaiko Foru Aldundia bizkaia talentekin, euskal unibertsitateekin eta lurraldeko enpresa zein zentro teknologikoekin etorri da Bostonera, nazioartean ekintzailetzaren arloan erreferentea diren ekosistemetako bat sakonago aztertzeko asmoz. Misioko liderra foru-erakundea bera izan da, Ekonomia eta Lurralde Garapeneko diputatu Imanol Pradales partaide, eta honako hauexek parte hartu dutela bertan: Euskaltel, Velatia, Cie Automotive, Cikautxo eta RETA, Euskal Herriko Unibertsitatea, Deustuko Unibertsitatea, Mondragon Unibertsitatea eta Tecnalia zein IK4 zentro teknologikoak.\nMassachussetts AEBko estatu txikienetakoa den arren, oso ezaguna da bertako unibertsitateen kalitate handiagatik eta, gaur egun, nazioarteko erreferentea da ekintzailetzaren nahiz berrikuntzaren arloan. Era berean, Bizkaiak ekialdeko kostaldean sartzeko dauzkan ateetakoa ere bada, Bizkaiko Foru Aldundiak besteak beste munduko enpresa-bizkortzaile handiena den MassChallenge edo Cambridgeko Berrikuntza Zentroarekin dituen hitzarmenei esker. Azken honetan, hain zuzen ere, sei hilabeteko bizkorketa-programan parte hartzen duten Bizkaiko zazpi startup daude gaur egun.\nBe Basque Talent Meeting\nHirian sustatzaileentzako elkargune nagusietakoa den Venture Café euskal enbaxada moduko zerbait bilakatu da ordu batzuetan, bertan bizkaia talenten laguntzaz topaketa ere egin delarik martxoaren 9an, Bizkaiko Foru Aldundiak startup-en, berrikuntzarako pizgarrien eta talentuaren erakarpenaren arloan garatutako estrategia eta politikak jakitera emateko asmoz.\nBizkaia talenteko zuzendari gerente Ivan Jimenezek adierazi duenez, “ezinbestekoa da nazioartean horrelako topaketak egitea, honek ahalerazten baitu Be Basque Talent Network sendotzea: alegia, suspertu eta sustatzea gaur egun 80tik gora herrialdetatik datozen goi-prestakuntzadun profesionalen euskal sare handiena eta bertako kide diren 8.000tik gora lagunen arteko lankidetza profesionalerako lerroak".\nEkitaldian partaide izan dira, besteak beste, ordezkari instituzionalekin batera, enpresak, gaur egun Cambridgeko Berrikuntza Zentroan (CIC) dauden Bizkaiko startup-ak eta gaur egun Massachusetts inguruan bizi diren hamarnaka euskal profesional. Bizkaiak munduko talentua erakartzeko polo moduan eskaintzen dituen aukerak ezagutu eta partekatu ahal izan dituzte, baita bizkaia talentek talentua erakartzeko eta bertan geratzeko garatzen dituen programak ere, adierazi du Bizkaiko foru erakundeak.


Transformers - Azken zalduna: Zaleentzako soilik pentsatutako pelikula bat — Zinema Uneak\nTransformers - Azken zalduna: Zaleentzako soilik pentsatutako pelikula bat Transformers: Azken zalduna filmari buruzko kritika http://www.zinemauneak.eus/estreinaldiak/transformers-azken-zalduna/transformers-azken-zalduna-zaleentzako-soilik-pentsatutako-pelikula-bat http://www.zinemauneak.eus/estreinaldiak/transformers-azken-zalduna/@@images/poster/large\nBeatriz Castellón - 2017-07-26T10:59:17+02:00\nHartu koktel-ontzi bat. Nahastu eskuin-ezkerrera botako dituzun hamaika leherketa eta zentzugabeko grazia. Gehitu magia, zientzia eta kondaira pixka bat ere. Erantsi Hasbroren jostailu ezagunenak Arturo erregearen eta Merlin magoarekin. Eta zehatu Historia pixka bat Erdia Aroarekin eta robotekin primeran doazen nazi pare bat ere sartzeko.\nOndo astindu, bi ordu eta erdiz gutxi gorabehera. Agian denbora luzeegia da, baina zertarako denbora gutxiago zentzugabekeria honen atzean Paramount bezalako erraldoi bat dagoela frogatu ahal badugu?\nKoktel honetan kontaketa gutxienekoa dela argi utzi. Horretarako solasaldi azkarrak eta etengabeko mozketak erabili. Ikuslea ahal duzun eta gehienen erotu. 90 minutu pasa ondoren, ordu falta delarik, aurretik pasa den guztiaren laburpena egiteko unea dela erabaki. Eta, nola ez, dena gehiago nahasteko eta ulertezina bihurtzeko Optimus Prime ezkutatu, nahiz eta saga osoaren protagonista nagusia izan. Horrela ukitu berezi bat emango diozu.\nAmaitzeko, neska eder batekin apaindu… Ez! Itxoin! Ezin bestekoa den osagai bat izanik, zergatik ez bi? Horrela askoz hobeto. Lehenengoa Oxfordeko irakasle bat izango da, ikasketa asko dituenak, pertsonaia garrantzitsua izango delarik eta horrela kritikak saihestuko ditugu. Baina zer egingo dugu bigarrenarekin? Mmm… ea zer burutazio dudan… ah, bai! Bigarrena bizitza gogor bat izan duela esango dugu hori beti dotore gelditzen da eta.\nDena ondo nahastu duzu? Zehazki? Zorionak. Seguruenik esku artean duzuna Michael Bayk zuzendutako azken lana bezalakoa da.\nOnena: Efektu bereziak, leherketak garrantzitsuena diren edozein pelikulan bezala. Ikusgarria bai, baina…\nTxarrena: Istorioa kontatzeko modu nahasia eta eragabea. Solasaldiak eta mozketak lasaiagoak izango balira, zalantzarik gabe filma hobera joko zuen. Baina tamalez ez da horrela…\nIzenburua: Transformers: Azken zalduna\nZuzendaria: Michael Bay\nGidoilaria: Art Marcum, Matt Holloway, Ken Nolan, Akiva Goldsman\nAntzezleak: Laura Haddock, Anthony Hopkins, Isabela Moner, Mark Wahlberg, Josh Duhamel\nIraupena: 149 min\nEstreinaldi data: 2017-08-04T00:00:00


Kiroldegi berriak eta egungo udal gimasioak Altzako kirol instalazioak hobetuko dituzte - Gipuzko Buru Batzarra\nKiroldegi berriak eta egungo udal gimasioak Altzako kirol instalazioak hobetuko dituzte\nLarratxo inguruko eta Herrerako Renfe geltokiko irisgarritasuna, eta auzoari irekita egongo diren gune berriak, jasotako proposamenen artean\nDonostiako alkategai Eneko Goiaren hautaigai-taldeak Altzako auzotarren proposamenak eta iradokizunak jaso ditu. Egungo Kiroletako zinegotzi eta Ekialdeko Barrutiko presidente orde Martin Ibabek aditzera eman du, laster eraikitzen hasiko den kiroldegi berriak – eraikitze-lanak aste honetan esleituko dira – eta Eraikuntzaren Institutuan jarri berri den udal gimnasioari esker Altzak kirol-instalazio hobeak izango dituela.\nHoriek horrela, Ibabek honakoa azpimarratu du: “Legealdia zaila izan da eta kiroldegi berria eraikitzea eta inguruan agertutako lur-kutsatuen kudeaketa egitea izan dira gehien axola gaituzten gaiak. Orain kiroldegia errealitate bihurtzen amaitu behar dugu, auzoak bere onera itzultzeko”.\nEra berean, Kiroletako ziengotzi eta EAJ-PNVren hautagaiak adierazi du, Herrerako futbol zelaia Merkear-eko lursailera aldatzea hobekuntza handia izango dela, eta ez bakarrik instalazio berria eta modernoa izango delako, baizik eta leku irisgarriago batean egongo delako eta, bertan, altzatarrok disfrutatzeko parke berria egiteko aukera emango duelako.\nEneko Goiaren hautagaitzak proposamenak eta iradokizunak Larratxon jaso ditu, hain zuzen ere, Larratxo pasealekua eta Leosiñeta kalea Larraundi kalearekin lotuko duen igogailu inklinatua jarriko den tokitik gertu. Martin Ibabe pozik agertu da, inguruko irisgarritasuna hobetzeko lortu den irtenbidearekin. Izan ere, horrenbestez, Larratxo behekaldea Altzako kaskoarekin modu irisgarrian lotu ahal izango da igogailu eta eskailera mekanikoen bidez.\nIbabek, halaber, nabarmendu du Topoaren iritsiera Altzara, eta honakoa esan du: “Zalantzarik gabe garraio publikoan auzoak izan duen hobekuntza nabarmenetakoa izan da”. Horren harian, segidako gaineratu du: “Renferen geltokian hobekuntzak egiteko ordua da, eta Adifekin beste gune batzuk hobetzeko ditugun elkarrizketetan Herrerako geltokia hobetzeko eta irisgarri egiteko proposamena egingo diogu”.\nGune estali berriak\nAltzatarrek disfrutatzeko gune berriak sortzean ere sakondu du Ekialdeko Barrutiko presidente orde eta EAJ-PNVren hautagai Martin Ibabek: “Auzoa asko hobetu da San Jose de Calasanz eta Harria parkearen gune estaliekin eta Oletako behatokiarekin. Orain beste pauso bat emateko garaia da eta, beraz, Harria parkearen estalkia jolas-lekura zabaltzeko lan egingo dugu, auzotarren eskariei erantzunez”.\nGainera, Ibabe pozik agertu da Harri-Berri ikastolako jolastokia estaliko delako. Izan ere, horri esker, ikasleek euria egiten duenean bertan jolasteko aukera izango dute, eta era berean, altzatarrok leku estali hori erabili ahal izango dugu eskola ordutik kanpo.


Vicomtechek Big Sky Earth ikastaroaren III edizioa hartu du\nApirilaren 4a eta 7aren artean Vicomtechen BigSkyEarth programaren hirugarren ikastaroa ospatu da. Bertan Lurraren behaketa eta astronomia arloko Europako hainbat herrialde ezberdinetako ikertzaileak bilduko dira. Aurten 6 herrialdetako 10 irakaslek eta 16 herrialdetako 24 ikaslek parte hartuko dute. Ikastaro hau Europar Batzordeko COST ekintzak finantzen du.\nIkastaroan datuen prozesatze eta analisirako teknika abangoardistak landuko dira, baita informazio kopuru oso handiak modu onenean eta eraginkorrean prozesatzea ahal egiten duten tresna berriak ere. Ikastaroaren baitan landuko diren gai batzuk hauek dira: prozesatze paraleloa, bildutakoa, GPUen erabilera eta Deep Learning-a. Helburu bikoitza dauka ikastaroak, batetik, konputazioan eman diren aurrerapausoen hedakuntza zientifikoa eta, bestalde, Europako nazio ezberdinen arteko zientzia-loturak ezartzea.\nVicomtechek, zientziagatik duen zaletasunagatik, ikastaro hau antolatu eta hartu du eta partehartzaileen eskura jarri ditu bere baliabide materialak (goi errendimenduko zerbitzari konputazionalak, pantailak, ordenagailuak, etab.) baita esperientzia duten ikertzaile eta pertsonal teknikoa ere, emaitzak onak izan daitezen alde guztientzat.


Milaka lagun espero dituzte Iru�ean, euskaraz bizitzeko eskubidea aldarrikatzeko hitzorduan - GARA\nMilaka lagun espero dituzte Iru�ean, euskaraz bizitzeko eskubidea aldarrikatzeko hitzorduan\nOrain kasik bi hilabete iragarri zuen Euskararen Gizarte Erakundeen Kontseiluak Nafarroan euskaraz bizitzeko eskubidea aldarrikatzeko gaurko manifestazioa. Geroztik, milaka eta milaka lagunek azaldu diote atxikimendua deialdiari, lau milatik gora. Hainbat erakundek, alderdi politikok, eta eragilek ere baieztatu dute gaur Iru�ean izango direla euskararen alde egiteko.\nManifestazioa 18.00etan Golem zinematik abiatuko da, baina aldez aurretik, AEK-k Donibane auzoan izango duen karpan hamaika ekintza izango dira, eta 17.30ean, kalejira erraldoi eta ikusgarria abiatuko da manifestazioaren hasierara. Hau bukatu bezain laster, kalejirari jarraipena emango diote festara itzultzeko.\nKontseiluak ostegunean egindako agerraldian adierazi zuenez, mezu baikorra helaraziko dute gaur hiriko kaleetan zehar. �Euskaraz bizi nahi dugula esateko goaz, Nafarroan euskaraz bizitzea zilegi dela esateko goaz, harrotasunez eta alai�, aipatu zuen I�aki Lasak, kanpainako koordinatzaileak.\nTestuinguru �ilunaren aurrean�, baikor jokatzeko garaia dela gaineratu zuten.


Masa ideologiaren kontsumitzaileari • ZUZEU\nMalcolm X: “Ezin duzu bakea askatasunetik bereizi, inor ezin baitaiteke bakean egon, bere askatasuna izan ezean”.\nBizitza osoan ez dut armarik ikutu. Inoiz. Bonbarik ere ez dakit nola egin eta sekula ez dut motolov koktel bat hurbiletik ikusi (gehienez, akaso, irudi edo pelikularen batean). Eta, gera dadila argi, ikastola batean ikasi nuen! “Hori bai harritzekoa!” pentsatuko du norbaitek. Bai andrea, bai, artilleria arloa programan ez zegoela ziurtatzen dizut, ezta eskolaz kanpoko ekintzetan ere! Beraz, begira, lehen hezkuntzatik batxilergoraino dena gainditua, nota onez eta pistola batekin tiro nola egin jakin gabe! Hara! Agian zuk akademia militarrak izango zenituen buruan, oso ezberdinak dira horiek ordea. Baina aizu, denok erratzen gara noiz behinka.\nAita etxez aldatu zenetik, oso maiz ikusten ditudanak fusilak dira (edo metrailadoreak, ez nuke esaten asmatuko – a zer biolento kaxkarra naizen, lotsagorritu beharko nintzateke!). Ez, jauna! Ez gara zulo batera etorri bizitzera, gezurra badirudi ere! Kontua da orain Guardia Zibilaren koartelaren aurrean bizi garela. Armak ikusiak nituen jada, egia esan, beti FCSEn eskutan (edo gerrikoetan); behin Donostira bidean gelditu gintuzten, unibertsitatera gindoazela (ez, bertan ere dokumentuak nola faltsutu ez digute irakatsi, hura desengainua!), eta ondoegi ez nuen pasatu amamak prestatutako dilista tupperra irekitzen nuen bitartean, begira neukan poliziak besoetan kulunkatzen zuen armaren seguruarekin jolasean zebilela ohartu nintzenean. A ze paradoxa! ETAk borroka armatua bukatu duela eta batzuk bakeaz ari dira hizketan, eta nik inoiz baino fusil gehiago ikusten ditut!\nBakea, bakea, bakea… denek hitz egiten dute horri buruz eta inork ez daki non dagoen. Batzuek baietz uste dute, baina, barkaidazue, ez dute piperrik ulertzen. Nobel bake saria jaso zuen lehen emakume amerikarrak esan zuen: “Benetako bakea ez da soilik gerraren absentzia, justiziaren presentzia da”. Baina lasai ibili, badakit eta buruan zer daukazuen. “Biktimak aitortzen direnean egongo da justizia”. Ba aizu, arrazoi osoa daukazu. Eta zein biktimez ari gara? Izan ere, ETArenak erakunde armatuaren lehenengo helburu beretik izan dira aitortuak. Baina geratzen dira batzuk aitortzeke, bai, egia da. Aitor ditzagun biktima guztiak, bada! Ikusten? Aurkitu dugu jada adostasun puntu bat. Zer gehiago? Ah bai, justiziaz ari ginen. Ja… eta biktimez. Klaro, gero mota askotako biktimak daude: atentatuenak, bahiketenak, mehatxuenak, torturenak, errepresioarenak, salbuespen estatuenak, kontzientziaren bortxaketarenak, eskubide demokratikoen zapalketenak…\nAipatu bezala, ETAk borroka armatua bukatu du eta, ondorioz, biolentziaren erabilera ez da desagertzen, orain balantzaren alde bakarrean pilatu egiten da. Orain estatua da biolentzia den tresnaren jabea. Ejerzito bat eta bi gorputz polizial (gehi polizia lokala eta erkidego batzuetan autonomikoa ere) gustora asko ordaintzen dituenik egongo da. Niri txorekeria galanta iruditzen zait, zer esango dizuet. Bakoitzak nahi duena edo, ahal duena pentsatuko du. Bada, orduan ez niri eskatu biolentzia oro txarra dela edo biolentziak biolentzia besterik ez dakarrelako diskurtso faltsuetan sartzerik. Inork ez du esango biolentziak minik sortzen ez duela, baina mehatxuan oinarritzen den itxurazko bakearen aurrean, herriari ezin zaio belaunika dadin eskatu. M15 mugimenduaren manifestazioetan ikusi dugu, biolentziarekiko gaitzespena azaltzen eskuak altxatzen zituzten horiek kontra kargatu du poliziak sistematikoki.\nJaun andreok, biolentziak Galiziako meigen parekoak dira, “haberlas haylas”. Eta biolentziak diot asko eta oso ezberdinak direlako, zenbait helburu lortzeko mota askotako eragilek erabilia. Beraz, pentsatzen ez dudana esatera ez nazazue behartu, sinplea da, ez dut nahi, eta ez dut egingo. Zuk, agian, oraintxe bertan eta nik horretarako emango dizkizudan hitzekin, poliziak manifestazio baketsuetan duen jarrerari gaizki deritzozula esan nahi ez duzun era berean. Hain konplikatua ere ez da! Gero gerokoak, akaso nazka sentituko dugu bestarekiko.\nLehengunean lagun batek esaten zidan, “hemen, delitu ez da soilik hitz egitea, baizik eta isiltzea ere bai”, eta zuzen zegoen. Pentsatu birritan (edo gehiagotan, seguru beharko duzuela!), biktimak asko daude, mundu osoan zehar. Jane Addamsen bakea nork ez luke nahi! Munduan justizia egotea eta hau biolentziaren beharrik gabe, bere kabuz mantentzea ezinhobea litzateke. Lorez, hegazti kantariz eta betiereko gaztetasunaren iturriz inguratuta biziko ginateke! Baina, ene bada! Ez da ba hori kasua. Gatazka (edo gerra) honetaz mintzatzen naiz hurbil-hurbiletik bizi dudalako, baina era berean galde dezaket ea nola den posible, soilik hitzen bidez, egunean milioika pertsona heriotzera kondenatu eta mundua gobernatzen duen sistema kriminal baten kontra borrokatzea, mesedez, azal diezadala norbaitek. Behin euren beaunek lurraren kontra jota mantentzen gaituztela, gauzak elkarrizketa bidez lortzen direla esaten digute. Ja. Bueno, utziko didazue hau zalantzan jartzen. Ez dakit, agian erratuko naiz eta jendeak gustoko du gosez, hotzez eta osa daitezkeen gaixotasunez hiltzea. Hala balitz, arren, erakutsi argia! Baina tira, gai honekin ez naiz sartuko, bestela baten bat argudio gabe geratuko da agian eta demagogia egitea egotziko dit.\nArgi dago beraz, estatuek biolentzia erabiltzen dutela, eta oso maiz gainera, herritarren aurka. Biolentziaren inguruko diskurtso ofiziala faltsua da, eta guztiz iruzurtia. Gatazka armatu bati dagokionean barkamena eta damua exijitzea ez da batere eraginkorra eta kalterako ere izan daiteke. Mina badago, eta askok errealitatea onartu nahi ez duten arren, alde bietan dago; baina ezein biktimaren minak ezin du ezarri gatazkaren konponbiderako ibili beharreko bidea. Ernest Lluchen familiak argi utzi du arrazoia, aurrera mugitzen hasteko benetako nahia agertuz eta, bide batez, adierazpen hauek era positiboan baloratu dituen jende asko eta askoren errespetua bereganatuz.\nRosa Lluch: “Biktimak ez gara objektiboak. Kontuan hartu behar gaituzte, biktimak daudela onartu beharra dagoen momentutik, baina guk ezin dugu prozesu honetan esku hartu”.


Euskal Museoa eta Bilboko Berreginen Museoa ekainaren 3an zabalduko dituzte\nGehienez % 50eko edukiera bete ahalko dute, sarreran bisitariei tenperatura hartuko diete eta nahitaez eraman beharko da maskara.\nErakusteta bat, Euskal Museoan. ETBko bideo batetik ateratako irudia.\nGuggenheim eta Bilboko Arte Ederren Museoa ekainaren 1ean irekiko dituzte\nGetxok uztaileko jazzaldia eta iraileko folk-jaialdia bertan behera utzi ditu\nBilboko Gau Zuria urriaren 2an eta 3an ospatuko da\nEuskal Museoak eta Bilboko Berreginen Museoak ekainaren 3tik aurrera zabalduko dizkiete berriro ateak bisitariei, eta ostegunetan sarrerak doakoa izaten jarraituko du, Bilbao Bizkaia Museoak aditzera emandakoaren arabera.\nGehienezko edukiera % 50ekoa izango da, bisitariei tenperatura hartuko zaie eta bakoitzak bere maskara eraman beharko du, barruan derrigorrezkoa delako jantzita izatea.\nNeurri horiekin batera, bi metroko segurtasuneko distantzia gorde beharko da, eta markatutako ibilbideei jarraitu, bisitarien zirkulazioa arrisku barik egin ahal izateko. Hasiera batean, bisita libreak eta gidatuak izango dira egingo diren jarduera bakarrak. Bisitak banakakoak edo taldekakoak izan ahal dira. Taldeka direnean, elkarrekin bizi diren pertsonekin egingo dira, eta, gehienez ere, 10 pertsonako taldeak onartuko dira.\nEuskal Museoak, erakusketa iraunkorrekin batera, konfinamenduaren aurretik zituen aldi baterako bi erakusketekin jarraituko du: “Anthology”, Manuel de Gotorrek 30 urtean gizonezkoen modan egindako ibilbidea, eta “Gorreri Bisuala”, arte garaikidea eta euskaraz uztartzen dituen erakusketa.\nBerreginen Museoak, berriz, “Altxor elektrikoak” aldi baterako erakusketarekin jarraituko du. Erromako Goi Inperioaren garaiko piezak ikus daitezke bertan, “xehetasun ugariz beteak eta irudimen handikoak apainketaren aldetik”.


Irekia Eusko Jaurlaritza - Gobierno Vasco :: EAE-n koronabirusak eragindakoen kopurua 27ra igo da\nEAE-n koronabirusak eragindakoen kopurua 27ra …\n\nEAE-n koronabirusak eragindakoen kopurua 27ra igo da Iturria: Irekia\n\n2020_03_05_lhk_coronavirus.jpg Iturria: Irekia\n\n2020_03_05_lhk_coronavirus_03.jpg Iturria: Irekia\n\n2020_03_05_lhk_coronavirus_04.jpg Iturria: Irekia\n\n2020_03_05_lhk_coronavirus_02.jpg Iturria: Irekia\nIñigo Urkullu Lehendakaria buru izan da gaur erantzun koordinatua emateko koronabirusak sortutako egoera aztertzen duen sailarteko mahaiaren beste bilera batean. Joan den astean eratu zenetik, mahai horrek egiten duen hirugarren bilera da, eta bertan, Eusko Jaurlaritzako sailburuek hartu dute parte.\nNekane Murga Osasuneko sailburuak eskura dauden azken datuak jakinarazi ditu. EAEk beste sei COVID-19 kasu erregistratu ditu azken orduetan. Hortaz, dagoeneko 27 zenbatu dira EAEn: 20 Araban, 2 Gipuzkoan eta 5 Bizkaian. Horietatik guztietatik, 11 ospitalizatuta daude (horietako bat, ZIUan); gainerakoak, etxean dira eta jarraipena egiten ari zaie.\nARABAN 4 positibo gehiago izan dira, beraz, 20 lagunek dute koronabirusa. Horietatik 9 ospitalizatuta daude.\nGIPUZKOAN ez dago berririk atzoko datuen aldean: 2 kasu positibo, horietako bat ospitalizatua.\nBIZKAIAN 5 kasu daude. Atzo bat jakinarazi zen, hain zuzen ere, hildako pertsonarena. Lurralde honetan, pertsona bat dago ospitalizatuta.\nBestalde, egoerari buruzko azken datuez gain, sailarteko mahaiak orain gauden euste-aldian egiten ari diren jardunetan lan egin du. Jardun horien helburua da birusak hedatzen jarrai ez dezan. Neurri horien artean, osasun-arloan ezarritakoak nabarmentzen dira.\nBien bitartean, Osasun Sailak eta Osakidetzak, gomendio moduan, adierazi dute prebentzio-neurri nagusia eskuak garbitzea dela.\nHerritarrentzako ohiko gomendioak eta galderak Osasun Sailaren eta Osakidetzaren web-orrian.\nRT @osakidetzaEJGV: 🦠 #Koronabirusa-k eragindakoen kopurua 27ra igo da Euskadin ➕ https://t.co/hfMSq45aH5 https://t.co/lONThQDAOG\nRT @osakidetzaEJGV: 🦠 La cifra de afectados en Euskadi por #coronavirus asciende a 27 ➕ https://t.co/tE4a5BDDjk https://t.co/UZtIIQnymJ\nintervencion_murga_coronavi... behera kargatu (20 MB)\nrecursos_lehendakari_mesa_i... 70 MB\n2020_03_05_lhk_coronavirus.jpg 3 MB (jpg)\n2020_03_05_lhk_coronavirus_... 3 MB (jpg)\n2020_03_05_lhk_coronavirus_... 2 MB (jpg)\nCARTEL_A3_EUSKERA_web.pdf 200 KB (application/pdf)


Izerdi - Wikipedia, entziklopedia askea.\nArtikulu hau gizakiaren isurkariari buruzkoa da; landareena gaitzat duena beste hau da: «Izerdi (botanika)»\nUme bat izerdiz bustirik.\nIzerdia gorputzari darion isurkari gazia eta usaintsua da, larruazalean tantak eratuz agertzen dena. Isurkari gazi kolorgea da izerdia, larruazaleko izerdi guruinek isurtzen dutena. Izerdiaren osagai nagusiak: gatzak (sodio kloruroa, batez ere), kolesterina, gantzak, azido oliotsuak eta albuminaren, urearen eta beste zenbait gairen zantzuak. Izerdiaren zeregin nagusia da gorputzaren beroa gutxiagotzea, izerdiaren osagai nagusia den ura lurruntzean hozten baita larruazala. Izerdiaren beste zeregin garrantzitsu bat da ura, gatzak eta bestelako katabolito batzuk (metabolismoaren hondakinak) gorputzetik kanporatzea.\nIzerdi gehiegi botatzearen gaixotasunak hiperhidrosi du izena.\nOrriaren azken aldaketa: 3 iraila 2021, 21:30.


Adinekoak agertokira — Gaztezulo\nAdinekoak agertokira https://www.gaztezulo.eus/albisteak/adinekoak-agertokira https://www.gaztezulo.eus/@@site-logo/logoa.png\nEuskadi Lagunkoia Sustraietatik ekimenak adineko pertsonak herrietako eragile aktibo izatea du helburu. Iragan uztailean aurkeztu zuten egitasmoa, eta ordutik, espazio publikoa herritarron beharretara egokitzeko lanean ari dira.\nLaurogei urte inguruko gizon bat sofan eserita arratsalde pasa ETB2ko western filma ikusten. Andre taldea kafetegian berriketan. Talde bat zahar-etxean jo eta su karta-jokoan. Enparantza eraberritzeko lanak herrian eta ohiko hesi horiaren atzean dozena erdi gizonezkoko audientzia. Eszenok adineko pertsonen estereotipoak dira, alegia, gizartearekiko pasibo den edadetuaren irudia. Adinekoen inguruan eraiki den irudia deusezteko asmoarekin lan egiten dute nazioarteko zein tokiko zenbait eragile eta erakundek. Baina batik bat, adinekoak dira lan handiena egin behar dutenak.\nMiguel Calvillo jubilatu ordiziarrak argi dauka: "Ezin dugu gure inguruan gertatzen dena alde batera utzi, gurekin ez doala esan eta jaramonik egin ez. Adinekook gizartearen parte gara eta geure ekarpena egin behar dugu; gure jakintza zabala eskaini dezakegu, eta gainera, gazteak baino denbora gehiago daukagu horretarako". Azken baten, adinekoek aktiboak izan behar dutela defendatzen du Calvillok.\nAldarrikapen horrekin zahartzaroa ere bizitzaren garai aktiboa izan dadila lortu nahi dute. Deia Munduko Osasun Erakundeak (MOE) egin du: "Pertsona guztiek gizartearen edozein jardueratan aktiboki parte hartzeko aukera izatea lortu behar dugu". Hau da, adinaren muga indargabetzea dute helburu, urteei bizitako esperientziaren balioa gehitzea. Hortik jaio zen hiri lagunkoiaren kontzeptua, azken urteotan Eusko Jaurlaritzaren Euskadi Lagunkoia Sustraietatik programaren eskutik Euskal Autonomia Erkidegoan martxan jarri dena.\nElena Del Barrio Matia Fundazioko adituaren hitzetan, "adinekoek gazteek baino denbora libre gehiago dute, eta indar horretaz baliatuz bizileku eroso eta lagunkoiagoak lortzea da asmoa, bai zaharrenentzat zein gainontzeko hiritar guztientzat". Azken bi urteetan, eta MOEren filosofiari jarraiki, Matia Fundazioa dozena bat udalerri baino gehiagotako gobernuekin batera elkarlanean dabil ekimenak aurrera egin dezan.\nOrdiziako adinekoek 2013an izan zuten proiektuarekin lehen hartu-emana. Miguel Calvillo eta Javier Barandiaran beteranoek azaltzen dutenez, egitasmoak harrera ona izan zuen herriko adinekoen artean. Topaketaren nondik norakoak azaldu dizkigu Barandiaranek: "Ideia aurkeztu, adinekoekin batzartu eta herriaren gainean eztabaidatzen dute. Bildutako ekarpenekin, Matiako teknikariek diagnostikoa osatu eta herrira bidaltzen dute". Ordiziaren kasuan, emaitzak berriki iritsi dira, eta Udala, berauek aztertu ostean, pixkanaka aholku eta gomendioak jarraitzen hasi da. Adibidez, dendetan adinekoek atseden har dezaten aulkiak jartzen ari dira, edota ariketa fisikoa egiteko programak prestatzen.\nLan-esparrua oso zabala da; gaizki argiztatutako kaleak, behar bezala egokituta ez dauden zebrabideak, zerbitzu jakin baten gabezia duten auzoak... Horietaz gain, hirigintzatik haratago doazen iradokizunak ere hartzen dira kontutan. Adibidez, gizartea ‘berriz ehuntzeko’ saiakera ere badakar lagunkoitasunaren ideiak: Herritarren arteko harremana indartu eta auzoetako babes soziala berreskuratzeko ahalegina egin nahi dute. "Kontu sinpleak", dio Calvillok, hala nola, dendari batek adineko bezero bati gaur erosi nahi duen okela atzo erosi zuela gogorarazteko hartzen duen konpromisoa.\nIldo beretik, Euskadi Lagunkoiaren zeruertzean marrazten diren ekimenen artean deigarrienetariko bat Denboraren Bankua da. Dinamika horretan denbora trukatzeko sistema proposatzen da, "herritarrok elkar zaindu eta elkarren sostengu izan gaitezen", dio Del Barriok. Euskadi Lagunkoiaren webgunean topatu daiteke informazio guztia biltzen duen aplikazioa. Orain, Ordizian bertan, lekuko gobernua proiektua martxan jarriko duen pertsona baten bila ari da. Oraindik lan handia dago egiteko.\nEuskadi Lagunkoia ekimenean adinekoek hartu duten erabateko protagonismoa nabarmentzen du Calvillok: "Orain arte adineko jendeaz eta gure beharrez hitz egiten zenean, guk ez genuen parte hartzen. Adituen eta boterean zeudenen arteko kontua zen". MOEren helburua hori aldatzea da, horregatik egin diete adineko pertsonei agertokira igotzeko gonbita. Zaharrenen jarrera pasiboa izatetik aktiboa izatera pasa dadin nahi dute, gudu-zelai bilakatzen den ohiko kexa-leku den taberna zulotik atera eta gizarte ekimenera bultzatuta.\nHala ere, Del Barrioren ustez, proiektuak badu ahulezia bat: jarraipen falta. Dioenez, "gutxika doan zerbait baita". Gainera, Matiako teknikariak azaltzen duenez, hiritarrak dira protagonistak, eta euren inplikazioa lortzeko denbora beharko da. Argi dauka denon artean egin beharreko zerbait dela: "Kutsatze mugimendu bat sortu behar dugu: Herri batean ondo funtzionatzen badu, eta agerikoa bada, herritar gehiagok hartuko dute parte. Eta alboko herrikoek horren berri badute, euren arduradun instituzionalei ere ekimenean parte hartzea eskatuko diete".


LUR BAT POESIARI | Kultura | Berria\nErrezitala. Juanjo Olasagarre poeta, Trazak taldeak lagunduta, bere poemak errezitatzen. JAIZKI FONTANEDA / @FOKU\nHamabosgarrenez, Poesia Egunak egiten ari dira Ean (Bizkaia), herenegun hasi eta gaur arte. Itsasoaren ondoan, baina lurra hizpide; Lurra sustraietatik orri da aurtengo jardunaldien goiburua, eta haren inguruan harilkatu dituzte aurtengo proposamen asko. Lurra eta lurraldea, lurra sustraiak botatzeko edo deserrotzearen ondorioak pairatzeko, lurra okupatzeko edo desokupatzeko eremu gisa. Eta guztia, Ean ohikoa izaten den gisan, giro bikainean, lagunarte ederrean, poesiazale ugariren arrimuan eta musika, antzerkia eta bestelako adierazpideak baztertu barik.\nIbai Atutxari egokitu zitzaion atzo eguna irekitzea, arnasa luzeagoko ikerketa baten parte den arren Poesia Egunetarako beren-beregi prestatu duen hitzaldi batekin: Immolazio intimoak. Bestelako lurralde, intimitate eta euskal herritarrak egungo literaturan. Eskolondoko aretoa txiki gelditu zen bertaratutako guztiak sartu ahal izateko, eta entzule askok alboko gelatik entzun behar izan zuten Atutxaren berbaldia.\nAtutxaren ustez, goiburuan agertzen diren hiru kontzeptu horiek -euskal herritarrak, lurraldeak, intimitateak- «korapilaturik» daude, eta elkarri eragiten diote. Eta kudeaketa ekonomiko neoliberalaren lilura eta patriarkatuaren segida historikoa hegemoniko diren Euskal Herri honetan, euskal herritarraren eredua, haren intimitateak eta lurraldetzeko moduak inposaturik agertzen dira.\nBaina badaude eredu hegemoniko horren kontrakarrean ageri diren proposamenak. Atutxak literaturan topatu ditu proposamen horietako batzuk, hiru emakumek idatzitako azken literatur lanetan topatu ere: Eider Rodriguezen Bihotz handiegia —bereziki, ipuin bildumari izenburua ematen dion narrazioa hartu du aintzat Atutxak—, Uxue Alberdiren Jenisjoplin eta Danele Sarriugarteren Azala erre, hain zuzen.\nEmakumeak dira protagonista hiru narraziootan: Ixabel, Eider Rodriguezenean; Miren, Danele Sarriugarterenean; Nagore, Uxue Alberdirenean. Protagonista bakoitza intimitatetik «immolatu» egiten da, Atutxaren esanetan: «Den emakumearen heriotza deklaratu egiten du gorpuztutako ekintza politiko gisa. Immolazio ekintza horrek sorkuntza dakar, intimitate normatiboaren bortxatik ihes egiteko gai dena, lurralde berriak eraikitzeko gai dena».\nLurrean «bera kabitzeko moduko zuloa» egiten du Ixabelek, aitzurrez hasieran, palaz geroago —Atutxak «hilobitzat» jo zuen zulo hori—; Mirenek bere burua erabat itxuraldatzen du, Jonek ez ezagutzeraino; Nagorek ere, Lukarekin duen harremanaren bidez, «zalantzan jartzen ditu maitasun erromantikoa, bitasuna, [bikotearen] helburu ekonomiko zein emozionala eta sexuaren izaera erreproduktiboa», eta horrek eraldaketa eragiten du.\n«Oraingo eta hemengo estatu patriarkal eta neoliberalaren heriotza da hiru testuek deklaratzen dutena immolazioarekin», azaldu zuen Atutxak. «Intimitatetik eragiten duten immolazio ekintzekin estatuaren gizona da hiltzen dutena. Eta, aldi berean, heriotza jaiotza bat da, lurralde eta lurraldetze intimo berrien potentziala sortzen duena».\nEako moila izan zen Juanjo Olasagarre eta Martin Bidaur poeten errezitalaren atzoko agertokia. Eneritz Artetxe aktoreak aurkezturik eta Trizak taldearen jazz doinuetan kulunkatuta irakurri zituzten euren poemak Olasagarrek eta Bidaurrek, txandaka.\nItsasontzietako belak igo eta jaisteko sokak dira trizak. Eta, era berean, Jon Piris, Hasier Oleaga eta Julen Izarra musikarien proiektuari izena ematen diotenak. «Trizak listo eduki» esan ohi da kostaldeko zenbait herritan, prest egotea adierazteko. Musikariek trizak listo eduki zituztenean, haien doinuen abaroan aletu zituzten euren olerkiak poetek. Ia hemen Xabier Lete IV. Poesia saria irabazitako bere azken liburutik aukeratu zituen Olasagarrek bere poemak, amodioa, desamodioa, eguneroko kontu txikiak eta horien inguruan egindako gogoeta ez hain txikiak ardatz: «Etxeak fundatu egiten dira/ baina hautsak harrotuz erortzen dira/ antzinako inperioen modura».\nBidaurrek, berriz, iaz plazaratutako Itzulera liburuan oin hartu zuen bere poemak hautatzerakoan; uharte, arrantzontzi, kale eta horma artean egindako bidaia, itxaronaldi baten kronika ere izan daitekeena: «Nor naizen ere/ ez dakit dagoeneko. Ozta-ozta dakit/ non nagoen. Norbaiten zain egotera/ etorri nintzen hona,/ hamar urte atzera. / Orduan ez nekien/ zain egotera nentorrenik».\nNork bere poemak errezitatu zituen, baina, emanaldiaren bukaera aldera, bi-biak mikrofonoaren aurrean paratu, eta elkarrekin irakurri zuten pare bat olerki: Olasagarreren Palinodia eta Bidaurren Errepika, hain zuzen.\nHerri bazkariaren ostean, Metrokoadroka Sormen Laborategiak Zanbuia! antzezlana jokatu zuen herriko kaleetan zehar; hori ere Eako Poesia Egunetarako beren-beregi atonduriko lana da. Joan den astelehenetik Ean izan dira Metrokoadroka Sormen Laborategikoak, sortzen eta esperimentatzen, eta prozesu horren emaitza izan da umorea, performancea, arte plastikoak, zirkua eta kale antzerkia uztartzen dituen Zanbuia! ikuskizuna.\nIluntzean, errezitalak eta musika emanaldiak jarri zioten akabera egunari. Batetik, Gotzon Barandiaranek, Itziar Castrillok, Ane Garciak eta Josu Landak Parrapean izeneko errezitala eskaini dute. Violeta eta Nicanor Parra neba-arreben lanak izan zituzten oinarri, baten kantuak eta bestearen poesiak, bi artista txiletarrei egindako omenaldian. Bestetik, Mice-ren kontzertua ere izan zen, Ilargi Agirre, Ibai Gogortza, Fernando Neira eta Joseba Baleztena alboan zituela.\nGaurkoan, berriz, Mari Luz Estebanen eskutik etorriko da egitarauko lehen proposamena, Lurra, animaliak, emakumeak: desokupazio ariketa 5 ekitalditan hitzaldia, Eskolondon.\nCastillo Suarez Eako Poesia Egunetako antolatzaileen taldekoa da, eta, egunkari honi adierazi dioenez, «pozik» daude jendearen erantzunagatik, aurten egokitu zaien eguraldiagatik eta, batez ere, egitarauan lortu duten kalitateagatik: «Guk ideia bat hartzen dugu urtero; horren inguruan hitzaldi edo emanaldia propio egingo digun jendea topatzen saiatzen gara; eta, bestalde, hortik zehar ikusi eta gustatu zaizkigun gauzak ekartzen ahalegintzen gara. Eta aurten maila ematen ari garela uste dut».\nLurraren inguruan atondu dute aurtengo egitaraua, baina, Suarezek dioenez, urteroko gaia «oso modu malguan» hartzen dute beti: «Lurrarenak interpretazio askotarako bide ematen du, bakoitzak ertz batetik heltzen dio, eta hori ikusten da egitarauari erreparatuta».\nAurtengo poesia egunek badute beste berezitasun bat, gainera: Eako herrigunean kontzentratu dituzte ekitaldi guztiak. Beste urte batzuetan, Bedarona eta Natxitua auzoetan ere egin dituzte emanaldiak, baina ekitaldi guztiak kontzentratzea erabaki dute antolatzaileek aurten, azpiegitura lanak errazte aldera.\nSuarezen ustez, «giroa» da Eako Poesia Egunetako ezaugarririk behinena, antzeko beste ekitaldi batzuekin alderatuta: «Dudarik gabe, Eako Poesia Egunetako giroa berezia da», esan du. «Jende asko bakarrik etortzen da, aurreko urteetan ezagututako lagunak aurkituko dituela jakinda. Taldea berehala osatzen da, eta elkarrekin joaten dira ekitaldi guztietara. Badago jende asko nik Ean baino ikusten ez dudana».


Bruselak animalien klonazioari buruzko erabakia atzeratu du elikagaiak lortzeko | Consumer\nBruselak animalien klonazioari buruzko erabakia atzeratu du elikagaiak lortzeko\nDioenez, teknika hori ez da gaur egun erabiltzen Europan haragia edo esnea ekoizteko metodo gisa.\nOraingoz, Europako Batzordeak ez du iritzirik emango elikagaiak lortzeko animaliak klonatzeari buruz, eta hurrengo hilabeteetan “hurbilagotik” aztertuko du teknika horri buruzko erabaki osagarriak hartu behar diren. Europako Erkidegoko Gobernuak eztabaida bat egin zuen atzo, etorkizuneko aurrerapenen aurrean elikagaiak ekoizteko animalien klonazioari buruzko neurriak onartu behar diren edo gaur egun dagoen legediarekin nahikoa den aztertzeko.\nEztabaidan berariaz hitz egin zen elikagaiak ekoizteko klonak lortzeari buruz, eta ez ikerketarako edo helburu medikoetarako klonazioari buruz. Oraingoz, “gaur egungo egoera manten daiteke”, eta ez dago erabaki berririk hartu beharrik, Europan klonazioa ez baita elikagaiak lortzeko metodo gisa erabiltzen, adierazi zuen Johannes Laitenberger Batzordeko bozeramaileak.\nBruselak hainbat aukera zituen dokumentu bat aztertu zuen: etiketatzeari buruzko arauak ezartzea, azienda klonatzeko debekua ezartzea elikagaiak ekoizteko eta animalia klonatuetatik ateratako haragia edo esnea inportatzeko. Bioetikari buruzko Europako Taldeak adierazi zuen ez dagoela hori justifikatzen duen argudio sinesgarririk, eta Eurobarometroaren inkesta batek adierazi zuen europar gehienek (EBren %58 eta espainiarren %44) jarrera negatiboa dutela haragia edo esnea lortzeko animaliak klonatzeko. Europako Parlamentuak, berriz, irailean eskatu zuen Batasun osoan debekatzeko elikadurarako jarduera hori.\nEuropako Erkidegoko Gobernuak erabaki zuen “konpondu beharreko arazoak” daudela, eta garrantzitsua da Elikagaien Segurtasunerako Europako Agintaritza (EFSA, ingelesezko siglak) bezalako erakundeen “erantzun zientifikoak” lortzea, Laitenberger-en arabera. Era berean, Batzordeak komenigarritzat jotzen du gai hori beste bazkide batzuekin aztertzea, hala nola, Estatu Batuekin (animalia klonatuen elikagaiei luzamendua ezartzen die), Kanadarekin edo Japoniarekin.\nanimalien klonazio haragi komisio leche-eu teknika


Apirila 2018 - NAB Show News Broadcast Beat-en, NAB Show of Broadcaster ofiziala - NAB Show LIVE\nArtxiboak: apirilaren 2018\nProduktuen sistemen ingeniaria, bideoa\nPosizioa: Produktuen Sistemako ingeniaria, Video Company: Comcast Kokapena: Denver CO US Comcast-en TPX (Technology.Product.Xperience) erakundeak komunikabideen eta teknologien elkargunean lan egiten du. Gure talde berritzaileak etengabe ari dira garatzen eta bezeroaren esperientzia eraldatzen duten produktuak entregatzen. TVGo bezalako aplikazioak sortzeko, adibidez, X1 plataformako "Talking Guide" bezalako eginbide berriei esker, egunero lan egiten dugu ...\nLYNX Technikek salmentako taldeari gehitzen die iragarkiak\nLYNX Technik AG®, software-definitutako interfaze modularentzako hornitzailea, baita AV profesionala eta seinale industrialeko prozesuetarako aplikazioen hornitzailea ere, iragarri du Matthias Gueckel enpresak Nazioarteko Salmenten arloko zuzendaria izan zela, 1 apirilaren eraginkorra, 2018. Duela gutxi, Sony Professional Europe-en salmenten kudeatzaile gisa, Matthias Sony PSEren salmentek arduratzen da osasun-komunikabideen teknologien esparruan ...\nEricsson Media Solutions-ek irabazi du NAB Show 2018-n Big Four Show sariarekin\nNAB Show 2018-n, Ericsson Media Solutionsek telebista eraldatzen du bere bideo-hornidurarako soluzio berritzaileen bidez, hiru "Best of Show" sariak irabazi baititu MediaFirst Video Processing suite-rako. Gainera, konpainiak ACE (Awesome Cool Exhibits) saria irabazi du, "NAB onenaren Booth Onenaren" izeneko NABak aurkeztutakoa, bere berrikuntzak aintzatesteko ...\nProdukzioaren ordainagiria (bulegoa eta ezarpena) - Denbora osorako\nKargua: Produkzio Elektronikoren ordainagiria (bulegoa eta osatua) - Denbora osorako Enpresa: On Time Studios. Kokalekua: Brooklyn NY US Produkzioaren ordainsaria: On Time Studios jatorrizko merkataritza eta produktuen bideoak banaketa linealean sortzen dituen produkzio komertzialeko enpresa da. Post-ekoizpen zerbitzu guztiei filmatzeko idazten ari den guztia gelditzen den denda bakar bat gara. Gure taldea da ...\nKargua: Creative Writers Company: Tech Mahindra Lekua: Mountain View CA US Job Title: Creative Writers Job Location: Mountain View, CA 1 idazle bakoitzak 3 hizkuntzen espezializazioa behar du, Bengali, Tamil eta Telugu. Lehen mailako erantzukizunak: Elkarrizketa, erabiltzailearen elkarreragina eta karakterizazioa sortzeko idazketa, edizio eta berrikuspena. Estilo gida bat garatzea eta mantentzea. Interes funtzionaleko eragileekin koordinatzea ...\nBarne funtzionamendua elkartua\nKargua: Barne funtzionamendua Elkartua Enpresa: Hurrengoa Bideoa Kokapena: Philadelphia AEBko AEBetako Kargua Izenburua: Barne Eragiketak Tituluen Elkartua: Sarrera Maila Posizioaren laburpena: Hurrengo mailan bideoa lan gogorra eta antolatua da eta ez da aspaldi ordu beldurrik. kirol produkzioa lan zehatza. Lehen mailako erantzukizunen artean, eragiketa-prozesuaren alderdi guztiak planifikatu eta exekutatzeko exekutatuko dira, ...\nHirugarren laguntzailea ingeniaria\nKargua: Hirugarren laguntzaile ingeniaria Enpresa: Armada Departamentua Kokapena: Portland edo AEBren betebeharrak Laburpena LABURPENARI BURUZKO ARABERA: Portland Barrutietako langileek operadore eta mantentze lanak egiten dituzte Oregon-ko preskripzio anitzetan eta sedimentuen atxikipen egitura Washingtonen hego-mendebaldean. Halaber, 19 mila nabigazio kanal federalak eta 720 kanalak eta portuko proiektuak baino gehiago mantentzen ditugu ...\nMultimedia eta Telebistako Produkzioaren Barne\nKargua: Telebista eta Telebistako Produkzioko Bekadun konpainia: Pacific Coast telebista Kokapena: Pacifica CA AEBetako Pacific Coast TV-k udako estekak bilatzen ditu 2018! Lanaren laburpena ZER DA PCT? Pacific Coast Television-k Nazio Batuen Komunikazio Taldearen geltoki luzeena eta komunikabideen zentroa da 1st zuzenketa, sarbide irekia eta gure kostaldeko komunitatearen komunikazioen helburuak 1962-tik aurrera. Gaur egun ...\nKargua: Bideoa ekoiztea Bekadun konpainia: Bideokamera Kokapena: Castro Valley CA US HELBIDEA: 4 / 24 / 18-6 / 6 / 18 (6 asteko kontratua) Kaixo! Bideo multzo berezia egiten ari naiz eta bekadun bat behar dut. Musika bideoei buruz sutsua al zara? Artea zara? Seriotasuna? Ordutegiak 3 edo 4x aste bateko (2 orduko txanda) izango dira 1012PM edo 9-11AMetik. Zuk ...\nIT sistemen ingeniaria\nKargua: IT Sistemako ingeniari konpainia: Amazon.com Lekua: Palo Alto CA Ameriketako Estatu Batuetako Amazon Search bilaketa indartsuak, bezeroarentzako bilaketak eta publizitate konponbideak eta teknologiak sortzen ditu. Gure IT taldek azken erabiltzailearentzako laguntza teknikoa eskaintzen du, eta produktuen bilaketa, bilaketa bisual eta publizitate teknologietan oinarritutako langileek erabiltzen dituzten oinarrizko sistemak, sareak eta aplikazioak kudeatzen ditu. Talentu handiko IT sistemen ingeniaria bilatzen dugu hainbat ...\nioGates EditShare QScan Automatizatutako Kalitatearen Kontrolerako euskarria gehitzen du\nChelmsford, Mass. - ioGates, Broadcast Pix ™ konpainiak, gaur iragarri du EditShare QScan kalitatearen kontroleko produktu automatizatu berrien laguntza integratua eskaintzen duela. Martxoan iragarri zenez, QScan-ek fitxategi-bideoa eta audioa eskaintzen ditu AQC-k betetzeak eta entrega-baldintzak errazten dituena. Bere bakar-pass analisiaren teknologiarekin, ia berehala akatsak erakusten ditu erabiltzaileak aldaketak egiteko proba berrezarri gabe ...\nRecepcionista (partzialeko #9015)\nCasting Skype editorea\nDigital Ad Ops espezialista (#5257)\nPage 1 of 5212345\t»\t102030...Azken »


Navarra amplía los horarios en hostelería y ocio nocturno, aumenta los aforos en transporte y reabre las bajeras juveniles – Federación Navarra de Municipios y Concejos\n[:eu]Osasun Departamentuak bihar bidaliko du araudi berria Justizia Auzitegi Nagusira, ostiralean indarrean jarri aurretik baimena eman dezan\n2021eko irailaren 13a. Nafarroako Gobernuak COVID-19aren aurkako neurri espezifikoak egokituko ditu erkidegoak gaur egun duen batez besteko arrisku epidemiologikora. Neurri sorta berria jasotzen duen foru agindua bihar bidaliko dute Nafarroako Justizia Auzitegi Nagusira (JAN), baimena eman dezan, eta, onartuz gero, ostiral honetan, irailaren 17an, jarriko da indarrean, eta datorren ostegunera arte, irailaren 30era arte, egun hori barne, egongo da indarrean.\nAginduak, besteak beste, ostalaritzako eta gaueko aisialdiko ordutegiak zabaltzen ditu, garraioetako edukiera handitu, pipero deiturikoak edo gazteen etxabeak zabaltzeko baimena ematen du erantzukizunpeko adierazpenarekin, eta kanpoaldean biltzeko pertsona kopuruaren muga kendu egiten du; orain arte gehienez hamar laguneko taldeak soilik baimendurik zeuden.\nBestalde, Nafarroako Gobernuak ostalaritzako ordutegia 2:00ak arte zabalduko du eta lizentzia berezia duten tabernek 3:00ak arte egon ahalko dira zabalik. Diskotekak eta gaueko aisialdirako aretoek berriz, 4:30 arte ireki ahalko dute. Hiru kasuotan aretoen hustutzea ordutegi horren barruan dago. Era berean, mahaikideen arteko 70 zentimetroko tartea desagertu egingo da baina, orokorrean, barran kontsumitzeko debekuari eutsiko zaio.\nGarraioari dagokionean, edukiera %75 arte handituko da aireztapenaren garrantzia azpimarratuz. Iruñerriko Mankomunitateak puntako orduetan zerbitzua areagotzeko konpromisoa hartu du garraioetan jende pilaketak ekiditeko.\nGainera, pipero deiturikoak edo gazteen etxabeak ireki ahalko dira Osasun Departamentuko idazkari teknikoari eta dagokion udalari erantzukizunpeko adierazpena aurkeztuta.\nHarremanak NUKFrekin eta abeltzainen sektorearekin\nHurrengo malgutze-neurriak hartzeko hainbat sektorerekin egindako topaketen ildoan, Nafarroako Gobernuak lan-mahai bat irekiko du Nafarroako Udal eta Kontzejuen Federazioarekin (NUKFrekin) eta abere suharren sektoreko ordezkariekin, malgutze-egutegi bat ezartzeko kaleko entzierro herrikoiak egin ahal izateko, izan ere epe laburrean halako jarduerak egin ahal izatea aurreikusita baitago.\nForu agindu berriaren neurriak aurreko astean, jendaurreko ikuskizunetarako, olgeta-jardueretarako edo aisialdirako jardueretan, kiroletan eta kulturan malgututako neurriei batu egiten zaizkio. Zehazki, joan den ostiraletik aurrera 2.400 pertsona baino gehiagoko edukiera duten esparru itxietan egiten diren ekitaldietan, ezin izango da %40ko okupazioa baino handiagoa izan, eta, bestalde, esparru irekietan eta 5.000 pertsona baino gehiagoko edukieran, gehieneko edukiera %60tik gorakoa izango da.


Aranburu laugarren txandara igaro da eta Erostarbek bigarren aukera jokatu beharko du - Zarautz - Zarauzkohitza.eus\nAranburu laugarren txandara igaro da eta Erostarbek bigarren aukera jokatu beharko du\nAritz Mutiozabal 2021-06-01 19:05\nTxaponaren bi aldeak izaten ari dira une honetan Zarauzko surflarientzat. Bati gauzak ongi ateratzen ari zaizkio, eta besteak ez dio nahi bezalako hasiera eman lehiari. Munduko Txapelketa jokatzen ari dira El Salvadorren, eta asko dute jokoan: Tokioko Olinpiar Jokoetarako txartela.\nAritz Aranburuk fin-fin ekin dio surfean txapelketan hasi denetik. Hiru txanda jokatu ditu, eta hirurak lehen postuan bukatu ditu nagusitasunez, bere surf egiteko modua erakutsita. Hirugarrena gaur arratsaldean jokatu du, eta orain arteko bere puntuazio ona lortu du: 13.67 (6.00 eta 7.67). Berekin batera uretaratu dira Joan Duru frantsesa, Bryan Perez salvadortarra eta Oney Anwar indonesiarra. Laugarren txandan, berriz, ondorengo bi surflari hauek izango ditu aurkari Aranburuk: Vasco Ribeiro portugaldarra eta Ketut Agus Aditya Putra indonesiarra.\nNadia Erostarbek ez dio hasiera ona eman Munduko Txapelketari. Lehen txandan hirugarren bukatu zuen 6.93ko (3.33 eta 3.60) puntuazio xumearekin, eta zuzenean repechage edo bigarren aukerako kanporaketara bideratu da bere egoera, txapelketan aurrera egin nahi baldin badu. Hain zuzen ere, gaur arratsaldean izango du lehia, 20:00etatik aurrera, eta Mima Boelsma herbeherearra, Barbara Sandoval guatemalarra eta Tatiana Dudova errusiarra izango ditu lehiakide.\nNadia Erostarbe: «Sailkatzeko aukerak ditudan sentipenarekin noa»\nAritz Mutiozabal mai 27 Kirola\nTokioko Olinpiar Jokoetara sailkatzeko azken aukera izango du Nadia Erostarbe (Zarautz, 2000) surflariak Munduko Surf Txapelketan. El Salvadorren j...\nAritz Aranburu: «Egokiak dira El Salvadorreko olatuak nire surf egiteko moduarentzat»\nTokioko Olinpiar Jokoetara sailkatzeko azken aukera izango du Aritz Aranburu (Zarautz, 1985) surflariak Munduko Surf Txapelketan. El Salvadorren jo...


Erakuts iezaiezu beren ingurua: Euskal Herriko Natur Parkeak - hiru Presentacion - Urrutiko Lanbide Heziketako Institutua\nErakuts iezaiezu beren ingurua: Euskal Herriko Natur Parkeak/\nEuskadi industria-garapen handiko lurraldea izan arren, oraindik ere benetako paradisu naturalak gordetzen ditu, besteak beste, Valderejo eta Urkiolako natur parkeak eta Urdaibaiko Biosferaren Erreserba, Gernikako itsasadarraren inguruko toki magikoa.\nBizkaian naturaren altxor bat dago, Urdaibaiko Biosferaren Erreserba, Euskadiko toki paregabea. Oiz mendiaren magalean Oka ibaia jaiotzen da; ibai hori, Gernikatik aurrera, itsasadar bihurtzen da, eta 12 kilometro egiten ditu itsasoratu arte. Bere bokalean padura zoragarriak dituen estuarioa osatzen du. Bisita egin baino lehen dei ezazu Urdaibaiko Biosferaren Erreserbaren Patronatura (telefono-zenbakia: 946 257125), eta ibilbideei buruzko informazio guztia jasoko duzu. Informazio gehiago nahi baduzu, bisita ezazu Patronaturaren web orria.\nValderejoko Natur Parkea Arabako mendebaldeko zonaldean aurkitzen da.1992an izendatu zuten Natur Parkea. Parkean zehar ibili ahala, baso mota ugari topatuko duzu: pagadiak, artadiak, pinudiak eta erkametzak. Baina interesgarriena, Vallegrull mendigunea eta Puron ibaiaz gain, leku honetan bizi den fauna anitza da: sai arreak, basurdeak, azeriak, belatzak, arranoak, basakatuak eta otsoak. Zehaztasunen berri eduki nahi izanez gero, bisita ezazu bere web orria.\nUrkiolako Natur Parkeak bere baitan Aramotz mendizerraren lur altuenak hartzen ditu. Paisaia malkartsua eratzen duten kareharrizko lurrez osatuta dago; eta bertan, harkaiztegiak eta larreak nagusitzen dira gune garaietan, eta behealdean, pinudi, artadi eta pagadiak. Era askotako erakargarritasunak dituzte Urkiolako gailurrek: kobak (Marirena, Bolinkoba, Gentilkoba, Batzola...), eskalada eta mendi ibilaldiak praktikatzeko aukera, eta Urkiolako Santutegirako erromesaldia. 1989an Eusko Jaurlaritzak Natur Parke izendatu zuen dekretu bidez. Urkiola bisita ezazu sarean.


INMA, Haurtzaroa eta Ingurumenak bete du bere webaren erabilerraztasuna bermatzeko konpromisoa, World Wide Web Consortium (W3C) eta beste nazioarteko zenbait erakunderen gomendio guztiak bilduz. Helburua izan da denon lana hobetuko duen eta interneteko sarreraren edozein gailutan funtzionatuko duen weba sortzea.\nErabilerraztasunaren ikuspuntutik ere erraza da gure webera iristea, eskarmentua, testuingurua eta gaitasunak izan edo ez izan, aldaketak egin baitzaizkio gehienek erraz erabili ahal izateko moduan, diseinu erraz eta egitura eraginkor eta garbi bat erabiliz.\nINMA, Haurtzaroa eta Ingurumena webguneak ia bere eduki guztietan betetzen ditu WAI arauen bidez definitutako AA mailako erabilerraztasun argibideak; zenbait puntu eta gomendio gehigarri gehitu dira bere erabilerraztasuna hobetzeko.\nWebgune honetan lehenetsita ikusten den testu-tamaina era honetara alda dezakezu gaur egungo edozein nabigatziletan:\nFirefox: Egin klik “Ikusi” menuan, aukeratu “Testu-tamaina” eta, ondoren, aukeratu “Handitu”. Urrats berdinak eginez eta “Berrezarri” aukeratuz, atzera, lehenetsitako testu-tamainara itzuliko zara.\nOpera: Egin klik “Ikusi” menuan eta aukeratu “Eskala”.Aukera honekin orrialdearen neurria handitu edo txikitu egin daiteke %10, %150 edo %200ean.\nLehenetsitako testu-tamaina berrezartzeko, aukeratu %100.\nSafari: Egin klik “Ikusi” menuan eta aukeratu “Handitu testua”. Lehenetsitako testu-tamainara itzultzeko, aukeratu “Txikitu testua”.\nInternet Explorer: Egin klik “Ikusi” menuan, aukeratu “Testu-tamaina” eta, ondoren, aukeratu “Handiagoa”. Testu-tamaina lehenetsitako moduan berrezartzeko, aukeratu "Tartekoa".\nNabigatzeko beste laguntza batzuk:\nNabigatzaile desberdinen bistaratze zuzena errazten duen XHTML estandarra betetzen da.\nEdukiak css bidez eta taularik gabe kokatzea. Era horretara, ikusmen murriztua dutenentzako eta itsuentzako pantaila irakurgailuek modu logiko batean irakurtzen dute dokumentua.\nWebaren Edukirako Erabilerraztasun Jarraibideak (WCAG, 1.0 bertsioa) segitu dira; W3Cren WAIk (Webaren Erabilerraztasunerako Ekimena) argitaratuak.\nLetraren tamaina eta koloreak nabigatzailearen tresnak erabiliz alda daitezke ikusmen zailtasunak dituztenentzat egokituz. Estilo-orri bat jarri dugu zure eskura, inprimaketa atseginago izan dadin.\nErabilerraztasunaren hobekuntzak prozesu jarraitua izan behar du.\nGure weba hobetzen laguntzeko, zure iradokizunak bidaltzera gonbidatzen zaitugu; horretarako erabili gure Kontaktu-inprimakia.


Irekia Eusko Jaurlaritza - Gobierno Vasco :: Bihar Martuteneko zubiaren trafikoa etengo da; URAk azaroaren 17an eraisten hasiko da\nBihar Martuteneko zubiaren trafikoa etengo da;…\n<img src="https://www.irekia.euskadi.eus/uploads/cover_photos/29339/original/Martutene_23_03_15_(8).JPG" style="max-width:100%" alt="Oregi, en Martutene el pasado mes de marzo" />\nOregi, en Martutene el pasado mes de marzo Iturria: Irekia\nBihar, goizeko 9etan, Martuteneko zubiko autoen trafikoa etengo da\nAstelehenean, hilak 16: zubia eraisteko makinentzako sarbideak atonduko dira; eraisketa-lanak: hilaren 17tik 20ra\nAldez aurretik, hilaren 16an, oinezkoentzako trafikoa El Pilarreko pasabidetik bideratuko da. Azaroaren amaieran: El Pilarreko pasabidea zaharra eraitsiko da\nBihar Martuteneko zubiko autoen trafikoa etengo da; oinezkoena, astelehenetik aurrera, hilak 16. Horrela, URAk —Eusko Jaurlartizako Ingurumen eta Lurralde Politika sailari atxikitua—, zubia eraisteari ekingo dio; asteartean, hilak 17. Autoen trafikoa ahalbidetzeko, Sorroetatik bi noranzkoetako bidea atondu da\nHalaber, meteorologiak hala ahalbidetzen badu, URAk El Pilarreko pasabidea eraitsiko du azaroaren amaieran.\nBi zubiek ala biek ur handiko sasoietan hustutze ahalmena nabarmen murriztu izan diote Urumeari.\nMartutenen Urumearen ibilgua bideratzeko lanokin batera (alegia, ibilguaren zabalera gutxieneko 45 metro eta gehienezko 50 metro bitartean izatea lortzeko: orain arteko zabalerarekin alderatuta, nabarmen handiagoa, ur goraldiak husteko ahalmen handiagoarekin), balizko ur handiko sasoi berrietarako segurtasun maila nabarmen handituko da; agorraldiaren eta ostean izan daitekeena.\nAna Oregik gogogorarazi du “orain arte egindako bideratzeak eta bi zubien orddezkatzeak segurtasun maila nabarmen handiagoa emango digula balizko ur handiko sasoietarako Martutenen”. Era berean, lanok begi bistan uzten dute ibaien eremuak aintzat hartu behar ditugula, beren-beregi, geure herri eta hirietako lurraldea kudeatzerako orduan”.\nMartuteneko auzo donostiarra uholdeetatik babesteko lanon lehen fasearen aurrekontua 19 milioi euroko da, eta 30 hilabete irautea aurreikusten de; halere, eguraldiak laguntzen badu, aurreikuspen hori zeharo murriztu litzateke. Proiektu honek Eskualde Garapenerako Europako Funtsaren (EGEF) finantziazioa jasotzen du.\nLanon lehenengo fasea Martuteneko zubitik (bera barne) uretan gora doa, 30 hilabeteko iraupenarekin. Bigarren fasea Martuteneko zubitik uretan behera GI-131 errepideko Lugañeneko zubiraino, 12 hilabeteko iraupenarekin. Nnahiz eta, tamalez, 0 arriskua ezin da bermatu, lanok nabarmen handituko dute segurtasuna Martutenen ibai aldamenean bizi diren auzokideentzat.\nMañana corte de tráfico del puente Martutene;URA inicia su demolición el 17 de noviembre\nANSOLA_MARTUTENE_EUS.MP3 behera kargatu (800 KB)\nANSOLA_MARTUTENE_CAS.MP3 behera kargatu (600 KB)\nMartutene_23_03_15__8_.JPG 4 MB (JPG)


8 marka pertsonal eta taldeko 6 errekor berri Absolutuen Marken Kontrolean - Buruntzaldea Igeriketa- Albisteak\n2021(e)ko uztailakren 20(a), asteartea\nHome Kronikak-Crónicas 8 marka pertsonal eta taldeko 6 errekor berri Absolutuen Marken Kontrolean\nBuruntzaldea IKT asteartea, uztailak 20, 2021 Kronikak-Crónicas,\nPasa den asteburuan Irunen ospatutako Absolutuen Kontrol Txapelketan izan ziren gure bost taldekide: Unai G. Somovilla, Aintzane Sarobe, Eneko Elizasu, Nahia Zudaire eta Nora Imaz.\nLehen saioko beroketan, zoritxarreko gertaera baten ondorioz, Aintzanek lehiaketari agur esan behar izan zion, belaunean kolpe sendo bat hartuta. Animorik haundienak hemendik ahalik eta azkarren eta ahalik eta hobekien osatzeko. Marka ederrak egingo zituen bere lau probatan, ziur.\nZoritxarreko txapelketa hasiera hori alde batera utzia, orokorrean emaitza onak lortu zituzten gure igerilariek. Emaitza ederrenak Unai G. Somovillak eskuratu zituen, azken txapelketa honetan bere markak nabarmen hobetuz eta absolutu mailako taldeko 3 errekor berri ezarriz, hirurak bular estiloan; 50 metrokoan marka berria 31,89an ezarri zuen, 100ekoa 1:12,39an eta denetan onena izan zena, 200 metrokoa, 2:37,10ean, aurreko marka 3 segunduan hobetuz.\nLehian aritu zen bigarren gizonezkoa Eneko Elizasu izan zen. Eneko lehiaketa aurreko azken hilabete eta erdian sorbaldako arazoekin izan da, eta azken astean zehar arazoa aritzea lortu duen arren, entrenamenduan eragin dio eta ez da formaz nahi bezain ondo iritsi. Hala ere, marka onak egitea ortu zuen lehiatutako probetan eta bere marka onenetatik gertu aritu da.\nNora Imazek ere marka pertsonalak egitea lortu zuen. Markak hobetzea asko kostatu zaion denboraldi honetan, badirudi amaiera aldera konfiantza hartzen hasi dela eta pixkanaka egindako lanaren emaitzak azaleratzen ari direla. Estilo libreko 1500ean marka berria 18:09,03an ezarri zuen eta 800 librekoa aldiz 9:23,92an, marka onak biak ere. Espainiako txapelketarako rankinean 24garren postuan da Nora eta 800ean aldiz 21garren, biak ere Espainiako Udako Junior Txapelketarako sailkatzeko aukera ematen diote, nahiz eta azkenean lehen 15ak lehiatuko diren.\nAzkenik, Nahia Zudaire ere lehian izan zen Irunen, 400 librean eta 800 librean, bietan bere marka pertsonalak hobetuz (tartean 200 librekoa ere bai) eta igeriketa egokituko S8 klasean taldeko 3 errekor berri ezarriz; 2:20,38 200 librean, 5:02,36 400 librean eta 10:35,72 800 librean. Lehiaketa hau amaituta Tokioko Paralinpiar Jokoei begira dago Nahia, bertan lehiatzeko azken entrenamenduetan buru belarri sartuta.\nZorionak denoi egindako denboraldiagatik, egindako lan guztiagatik eta erakutsitako konpromezuagatik. Aldi berean ahalik eta errekuperazio azkarrena eta onena opa diegu Aintzaneri eta baita Enekori ere. BRNPWR!\nArgitaratzailea Buruntzaldea IKT ordua asteartea, uztailak 20, 2021


31 eskutik - Orio - Karkara.eus\nKarkara 2016-10-03 15:19\nDonostiar batzuentzat zaila izango da beren hiriaren historia gurea bezalako herri koskorretan sortutako arraunlariek eta arraunzaleek egin dutela onartzea.\nOrain 80 urte, gure amona Krispina osabaren esperoan zela, tropa frankistak sartu ziren Orion. Izuak airean, Aginagara ihes egitea erabaki zuten irail hartan. 80 urte ez da distantzia handia maite dituzunak baditu protagonista. Nire historia pertsonalaren zati bat osatzen du eszena hark.\nHandik 3 urtera bukatu zen gerra zibila eta Donostian garaipenaren estropada izenekoa jokatu zuten hainbat traineruk, eta oriotarrak izan ziren trapua etxera ekarri zutenak. Tela puska gogoangarria, historikoa: piper pote dotorea eta Francoren izena hirutan ageri dela.\nDitxosozko 39ko banderak zer esana eman du, kaskarin talde batek bandera hark baliorik ez duela erabaki duen honetan. Hogeita hamaika genituen eskutik, jokoa irabazten gindoazen eta zapuztu egin nahi izan gaituzte. Zati horian dagoen Franco – Franco – Franco hura Donostia bezalako hiri elegante batentzat aproposegia ez da izango, nonbait, eta Kontxako curriculumetik kitaborroiarekin borratzea okurritu zaie. Fundamentu gabeko arrazoiak erabili dituzte horretarako, neurriak, datak… zenbaki hutsak estropaden arima bazterturik.\nAldrebeskeria honen atzean badago mamia. Donostiar batzuentzat zaila izango da beren hiriaren historia gurea bezalako herri koskorretan sortutako arraunlariek eta arraunzaleek egin dutela onartzea. Ametitu beharra baitute kapitaleko handiusteek: marko konpara ezina bai baita Donostia, baina irailean gatza eta piperra gure kontu izaten da, probintziano gajoenean. Beraiena da plaza, baina gurea bertan bizitzen den saltsa.\nJakin beharko lukete gure herria bezalakoetan arrauna jenerazio eta genero guztiak elkartzen dituen hori dela. Gurea. Maite ditugunek egina. Konturatu beharko lukete Donostiako estropadetako onena arraunzalea dela, eta maitatu eta errespetatu egin beharko luketela istorio guzti hau buka ez dadin.\nNeurri ezberdinetan neurtuko da oraingoa, baina neurrigabea da egin dutena. Orduan arraun egin zutenengatik baita Kontxako estropada orain dena. Atzera begira egiten baita aurrera.


Oiolako urtegiaren inguruko legeria betetzen ari ez dela salatu du Ekologistak Martxanek Uraren Kontseilu Nazionalaren aurrean - Ekologistak Martxan - Euskal Herria\nLindane osagai kantzerigenoa topatu da hainbat bider Barakaldo eta Sestaoko udalerriak hornitzen dituen urmaelean.\nEkologistak Martxanek, Oiolako urtegiaren inguruko legea ez bete izana salatu du Uraren Kontseinu Nazionalean, urriak 28an Madrilen izandako bilkuran. Barakaldo eta Sestaoko udalerriak hornitzen dituen urmael honetan Lindane osagai kantzerigenoa aurkitu da hainbat bider. Erakundeak, Europear Batasunak ezarritako norabidean irailean onartutako dekretua bete ez izana salatu du, bertan, “kontrol bat ezartzeaz gain, ekintza plan baten diseinua eta garapena” ezartzen baitziren ere. Zentzu honetan egiten duten eskakizuna zera da, Kantauriar Ekialdeko Plan Hidrologikoak neurri zuzentzaileak eta ekintza planak har ditzala barne eta “konpondu arte, osagai kutsakorrak ageri diren puntuetan ura giza-kontsumorako ez erabilgarritzat deklaratzea”.\nKontseiluan izandako parte-hartzearen testua\nEKOLOGISTAK MARTXAN. URAREN BATZORDEA.\n← Eusko Legebiltzarrak eguzkiaren zergaren elegitea onartu du Ekologistak Martxanek Lindanoaren gaia Bruselara eramango du →


2020-03-11, Carlsenen aurkariaren bila, Berria-n.\nAsteazkena, 2020ko martxoak 11a.\nFabiano Caruana —ezkerrean— Magnus Carlsenekin —eskuinean— lehian, iaz, Norvegian. BERIT ROALD / EFE\nIgandetik apirilaren 4ra bitarte jokatuko da 2020ko hautagaien torneoa, Iekaterinburgen (Errusia). Azken urteetako lehia handikoenetako bat izango da, eta zaila da faborito argirik aurreikustea. Edonork irabaz dezake, eta urte bukaeran Magnus Carlsenen kontra munduko koroagatik lehiatu. Hala ere, zailtasun eta polemika batzuk izan dira hasi aurretik.\nAlde batetik, koronabirusaren eragina egon da. Errusiak, Txinarekiko mugak itxi eta hango herritarrei sarrera debekatu ondoren, Ding Liren eta Wang Hao maisu handien parte hartzea arriskuan egon zen. Hala eta guztiz ere, bi jokalariek Errusiaren baimen berezia lortu zuten txapelketan egoteko, eta, hala, lehen oztopo serioa gainditu zen. Edonola ere, koronabirusak eragin egin die bi jokalariei. Txinan indarrean zeuden neurrien ondorioz, bertan behera utzi behar izan zituzten torneoa prestatzeko aurreikusiak zituzten entrenamenduak. Ding Liren Txinan zegoen, eta etxetik entrenatu behar izan zuen; Wang Hao, berriz, Txinatik kanpo zegoen, eta ezin izan zuen etxera bueltatu torneoaren aurretik. Gainera, Errusiara askoz lehenago bidaiatzea eskatu zieten. Martxoaren 2tik Moskutik gertu dagoen etxe bakartu baten daude, berrogeialdian. Hala egongo dira torneoa hasi arte.\nBestalde, martxoaren 6an, Teimour Radjabovek iragarri zuen torneotik erretiratuko zela. FIDEk (Munduko Xake Federazioa) arrazoi pertsonalak argudiatu zituen. Radjabovek, ordea, adierazi zuen ez zegoela ados FIDEk emandako azalpenekin. Baina zergatia ez zuen eman; FIDEri torneoa atzeratzeko eskatu ziola baino ez zuen azaldu. Baina xake munduan aipatzen da arrazoiak eta desadostasunak koronabirusarekin lotuta daudela.\nNolanahi ere, parte hartzaileen maila ikaragarria da: Fabiano Caruana estatubatuarra; Ding Liren eta Wang Hao txinatarrak; Alexander Grischuk, Kirill Alekseenko eta Ian Nepomniachtchi errusiarrak; Anish Giri herbeheretarra; eta Maxime Vachier-Lagrave frantziarra. Radjabov ordezko moduan sailkatu da Vachier-Lagrave.\nSailkatzeko eta ordezkatzeko irizpideak oso argi zeuden kasu guztietan, batean salbu: Alekseenkorenean. Zazpi jokalarik beste torneo batzuetatik edo rakingagatik sailkatu behar zuten. Norbait erretiratuz gero, ordezkoa rankigaren arabera aukeratuko zen, eta hori zen Vachier-Lagraveren kasua. Baina antolakuntzak eskubidea zuen zortzigarren jokalaria gonbidapen bidez aukeratzeko, irizpide jakin batzuk betetzen zituzten jokalarien artean. Errusiako Federazioak argi esan zuen bertako jokalari bat aukeratuko zuela, eta Alekseenko gonbidatu zuen. Horrek areagotu egin zituen baldintzak betetzen zituzten beste jokalarien kexak. Alekseenkok berak esan zuen gonbidapenen kontu hori bertan behera utzi behar zutela etorkizunean.\nMartxoko sailkapena erreferentziatzat hartuta, irabazteko faborito nagusia Fabiano Caruana da (2.842 elo puntu). Estatubatuarra eskarmentu handiko jokalaria da, eta, 27 urterekin, bere kirol ibilbideko heldutasun puntura ailegatzen ari da. Ding Lirenek Caruanaren adin bera dauka, baina elo aldetik urrun dago, 2.805 baititu. Baina askotan erakutsi du edozeinekin lehiatzeko moduan dagoela. Txinak, duela urte asko, apustu handia egin zuen xakearen alde, eta emakumezkoen eta taldekako torneoetan dagoeneko erakutsi du gailurrean dagoela. Banakako Munduko Txapelketa horren puntu gorena izango litzateke, eta Lirengan itxaropen handia dute.\nHirugarren faboritoa Alexander Grischuk da (2.777 elo puntu). Errusiarrak gorabehera asko izan ditu, eta, 36 urterekin, azken aukera bat izan dezake Munduko Txapelketagatik lehiatzeko. Elo aldetik, atzetik datozen beste jokalariak oso berdinduta daude: Nepomniachtchi (2.774 eta 29 urte), Vachier-Lagrave (2.767 eta 29 urte), Giri (2.763 eta 25 urte), Wang Hao (2.762 eta 30 urte) eta Alekseenko (2.698 eta 22 urte).